Umat Islam ada pilihan tak makan daging import

KUALA NERUS, 15 Jamadilawal 1442H, Rabu – Umat Islam mempunyai pilihan sendiri untuk tidak memakan daging import khususnya lembu sekiranya mempunyai keraguan status halal daging tersebut, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

“Sepertimana yang disebut dalam hadis, tinggalkan apa yang menjadi keraguan kepada apa yang tidak menjadi keraguan.

“Sebab itu saya sendiri telah pergi ke dua tempat (kilang menyimpan daging beku) dua hari lepas untuk memastikan daging import yang benar-benar ikut piawaian dan garis panduan,” katanya kepada pemberita selepas menyempurnakan Program Dana Inspirasi Malaysia (Inspirasiku) di Universiti Sultan Zainal Abidin (UniSZA), di sini, hari ini.

Beliau berkata demikian ketika diminta mengulas kenyataan Timbalan Mufti Perak Datuk Zamri Hashim, yang dilapor menyarankan umat Islam menggunakan kuasa pengguna dengan tidak memakan daging import khususnya lembu buat sementara waktu sehingga keyakinan mengenai status halal daging terbabit diperakui sepenuhnya.

Dr Zulkifli berkata, ia adalah pandangan dan saranan oleh Zamri sebagai satu ikhtiar atau ‘jalan berhati-hati’ yang boleh dipilih umat Islam, sekiranya mereka mempunyai keraguan terhadap status halal daging import.

Bagaimanapun, katanya, pihak yang berkaitan dengan isu ini termasuk Kementerian Perdagangan Dalam Negeri dan Hal Ehwal Pengguna (KPDNHEP) dan Jabatan Kemajuan Islam Malaysia (Jakim) telah pun memberikan penjelasan yang sebaiknya bagi meredakan keresahan dan keraguan masyarakat Islam.

Timbalan Menteri (KPDNHEP), Datuk Rosol Wahid dalam satu program semalam, berkata, tiga syarikat pengeluar daging sejuk beku terbesar iaitu Allana Group, Amroon dan Al-Aali adalah antara pembekal daging yang dijamin halal dan masyarakat Islam di negara ini tidak perlu berasa was-was dengan pembelian daging daripada tiga syarikat berkenaan.

Dalam perkembangan sama, Dr Zulkifli berkata, masih terlalu awal bagi pihaknya memutuskan untuk melakukan rombakan secara besar-besaran terhadap Jakim.

“Ini terlalu awal untuk kami katakan apa-apa, saya lebih suka menambah kualiti dan kebaikan…kami akan melihat dengan lebih meluas lagi dari pelbagai aspek.

“Seperti yang saya katakan kita akan kerjasama dengan beberapa pihak dan kemas kini SOP (prosedur operasi standard) Jakim dan beberapa yang terkait dengan cara import daging dan pelaksanaannya. Insya-Allah kita akan tengok dari semasa ke semasa,” katanya.

Beliau berkata demikian mengulas cadangan Pengerusi Jawatankuasa Pemandu Majlis Perundingan Melayu Tun Hanif Omar yang dilapor mencadangkan Jakim dirombak secara besar-besaran, bertujuan untuk melantik mereka yang lebih kompeten, berkebolehan dan berintegriti untuk menerajui jabatan itu. -Bernama


Analisis: Pengundi muda masih atas pagar, berpotensi jadi ‘king maker’

KUALA LUMPUR, 15 Rabiulawal 1444H, Rabu – Nazhatul Syafiqa, 26, belum pernah mengundi walaupun layak berbuat demikian pada pilihan raya umum yang lalu. Malah, dia juga tidak berdaftar dengan Suruhanjaya Pilihan Raya sebaik usianya mencapai 21 tahun.

Namun, pindaan terhadap Perlembagaan Persekutuan yang diluluskan pada tahun lepas, yang mana usia layak mengundi diturunkan daripada 21 kepada 18 tahun serta pendaftaran pemilih secara automatik, memberikan Nazhatul Syafiqa hak mengundi pada pilihan raya umum (PRU) akan datang.

Kali ini dia bercadang untuk menunaikan tanggungjawab itu dan akan pulang ke kampungnya di Bagan Datuk, Perak.

Namun, kongsinya dengan Bernama, dia belum memutuskan parti mana yang akan dipangkahnya pada PRU15 kelak kerana masih meneliti siapa yang boleh menyelesaikan isu-isu yang baginya amat penting, iaitu berkenaan penyelewengan dan juga ekonomi.

“Masih tengah fikir nak undi siapa. Tak pasti lagi… pening (untuk buat pilihan),” ujar wanita muda itu.

Impak yang akan dibawa oleh wanita muda ini dan golongan seangkatannya – kira-kira 6.9 juta pengundi baharu – ke atas landskap politik negara masih belum dapat ditelah. Adakah mereka akan jadi penentu pada PRU15 nanti?

KELUAR MENGUNDI

Isu kelayakan mengundi bagi golongan berusia 18 tahun dan mereka yang layak namun tidak mendaftar sudah dimuktamadkan, sekalipun mengambil masa yang lama.

Pada 2019, Malaysia meminda Perlembagaan Persekutuan untuk menurunkan usia layak mengundi dan menjadi calon pilihan raya kepada 18 tahun selain mendaftarkan golongan berusia 18 tahun ke atas sebagai pemilih secara automatik. Pindaan itu yang diluluskan oleh Parlimen diwartakan dan berkuat kuasa pada Disember 2021.

Pengasas bersama pertubuhan hak belia Undi18, Tharma Pillai memberitahu Bernama bahawa amat penting suara belia berusia 18 tahun diambil kira dalam pentadbiran kerajaan.

“Hak datang dengan tanggungjawab, dan di Malaysia, terdapat banyak tanggungjawab seperti tanggungjawab membayar cukai. Jika anda lakukan jenayah, anda akan (dibicarakan) sebagai orang dewasa. Anda juga boleh tandatangan kontrak. Semua ini adalah tanggungjawab.

“Oleh itu, kenapa anda tidak ada hak untuk memilih kerajaan yang membuat keputusan tentang semua tanggungjawab ini?” soalnya.

Sekarang golongan 18 tahun ke atas ini sudah tersenarai dalam Daftar Pemilih. Isunya, adakah mereka akan keluar mengundi?

Pakar bercanggah pendapat tentang hal ini.

“Buat masa ini belum dapat dipastikan jika pendaftaran secara automatik sebagai pengundi buat mereka yang berusia 18 tahun ke atas turut bermakna jumlah pemilih muda yang keluar mengundi akan meningkat,” kata Lee Min Hui, penganalisis di Institut Kajian Strategik dan Antarabangsa Malaysia (ISIS).

Menurut beliau, lazimnya, pembabitan dalam politik serta tahap sivik yang tinggi mencerminkan seseorang itu berkemungkinan besar akan keluar mengundi. Bagaimanapun, kajian dan tinjauan mendapati belia Malaysia agak terkebelakang dalam aspek ini berbanding negara serantau seperti Thailand, Indonesia dan Filipina, seperti yang ditunjukkan oleh Indeks Pembangunan Belia 2020.

Berdasarkan situasi di negara lain, jumlah pemilih muda yang keluar mengundi adalah rendah. Analisis New York Times pada 2020 yang meliputi 24 negara yang baru mengadakan pilihan raya, merumuskan angka orang muda yang keluar mengundi di semua negara terbabit adalah rendah berbanding jumlah keseluruhan yang berbuat demikian.

Bagaimanapun, aktivis berharap Malaysia akan mengubah trend itu. Antara sandaran mereka ialah jumlah pengundi muda semasa Pilihan Raya Negeri (PRN) Johor pada Mac 2022, empat bulan selepas pindaan Perlembagaan Persekutuan berkuat kuasa.

Analisis oleh Bridget Welsh, pemerhati politik dan penyelidik di University of Nottingham-Malaysia, mendapati 54 peratus daripada kumpulan umur 18 hingga 21 tahun mengundi pada pilihan raya tersebut, iaitu hampir sama dengan kelompok usia usia 21-25 dan 41-45 tahun.

Bagaimanapun, jumlah keseluruhan mereka yang keluar mengundi pada pilihan raya itu adalah rendah berbanding kebiasaan, iaitu hanya sekitar 50 peratus.

Pengerusi Bersih Thomas Fann memberitahu Bernama jumlah mereka yang keluar mengundi pada PRN itu rendah disebabkan pelbagai faktor.

“Antaranya ialah ia merupakan perkara baharu. Semasa PRN Johor, ramai yang tidak tahu mereka layak mengundi pada usia 18 tahun. Selain itu, mereka juga tidak tahu bahawa mereka tidak perlu lagi mendaftar untuk menjadi pemilih,” jelasnya.

Kumpulan yang mencatatkan kadar keluar mengundi yang rendah ialah kelompok usia 26 hingga 40 tahun. Sebelum ini, jumlah keluar mengundi kumpulan ini secara relatifnya adalah tinggi dan menyamai kelompok yang lebih berusia.

Jelas Fann, kebanyakan mereka yang berada dalam lingkungan usia tersebut menetap di kawasan lain, sama ada kerana menyambung pengajian atau bekerja. Justeru tambah beliau, mereka mungkin memutuskan untuk tidak pulang mengundi kerana ia cuma pilihan raya negeri.

Selain itu, pada tempoh berkenaan juga kes harian COVID-19 di Malaysia adalah sekitar 30,000 dan mereka yang positif jangkitan tersebut tidak dibenarkan keluar mengundi, sekali gus menjejaskan angka pemilih yang berbuat demikian.

Bagaimanapun kata Fann, beliau tidak akan terkejut jika kumpulan usia itu kekal merekodkan jumlah keluar mengundi yang rendah berbanding kumpulan usia lain pada PRU akan datang.

“Hakikatnya, kelompok usia ini tidak menunjukkan sebarang minat untuk mengundi, dan kebanyakannya adalah mereka dalam kumpulan usia 18 hingga 40 tahun,” kata beliau.

Bagaimanapun, buat masa ini, rumusan yang didasari PRN Johor itu hanyalah satu spekulasi.

Pengasas bersama Architects of Diversity (AoD) Jason Wee berkata statistik di Johor mungkin bukan indikator yang sesuai dalam mengukur jumlah pengundi baharu yang keluar mengundi pada masa akan datang.

“Jangan terlalu cepat menganggap orang muda tidak berminat dengan politik, kerana sebahagiannya mungkin disebabkan oleh opsyen politik yang ada pada masa ini, iaitu yang pertama, tidak memuaskan hati, dan kedua, menjadi punca pengunduran daripada penglibatan,” katanya.

Tambah beliau, kajian yang dilakukan oleh pertubuhannya bersama-sama Undi18, mendapati 80 peratus belia merancang untuk mengundi pada PRU15. Kajian itu merangkumi sampel seramai 3,089 orang.

Antara fakta menarik pada PRU akan datang ialah kewujudan “wild card”. Tidak ada siapapun boleh meneka apakah faktor yang akan mempengaruhi undi orang muda, sama ada mereka akan memilih berdasarkan isu atau dasar.

Dianggarkan lebih 21 juta pemilih berdaftar pada PRU15 ini dengan 58 peratus adalah mereka dalam kelompok usia 18 hingga 40 tahun. Belia berusia 18 hingga 20 tahun merangkumi 16 peratus daripada 6.9 juta pengundi baharu. Angka bagi kelompok usia lain masih belum tersedia setakat ini.

Sementara itu, dalam kajian yang diterbitkan pada Mei 2021, Merdeka Center mendapati isu yang paling merisaukan golongan muda Malaysia ialah kewangan dan pekerjaan.

Penuntut Universiti Teknologi Malaysia kampus Kuala Lumpur Ammar Hakeem, 23, memberitahu Bernama bahawa isu utama baginya ialah gaji yang tidak bergerak.

“Hidup di Kuala Lumpur ini mahal. Gaji minimum RM1,500 tidak cukup,” katanya, menambah dia bercadang untuk mengundi pada PRU akan datang.

Sekalipun bilangan pengundi muda tidaklah begitu besar sehingga boleh mempengaruhi secara langsung kedudukan sesebuah kerusi, jumlah itu mungkin memadai untuk memberi kemenangan atau kekalahan bagi sesetengah calon yang bertanding.

Tharma berkata golongan muda sudah menunjukkan betapa pentingnya mereka semasa PRU14 apabila sebilangan besar daripada mereka keluar memangkah Pakatan Harapan.

“Pengundi muda, walaupun mereka mempunyai kecenderungan hampir sama dengan generasi lebih berusia, isu ekonomi masih menjadi keutamaan mereka. Ini bermakna mereka bersedia untuk mengundi merentasi kaum, bersedia mencuba parti berlainan. Tahap kesetiaan politik mereka tidak begitu tinggi. Mereka mahu isu ekonomi diutamakan,” katanya.

Kajian lain yang melibatkan orang muda juga mendapati mereka lebih bersifat egalitarian dan berasaskan merit, mengutamakan keluarga, perlindungan dan kesihatan serta alam sekitar. Rata-rata mereka berada atas pagar, demikian menurut Tinjauan Aspirasi Manifesto Belia 2022 yang dijalankan oleh AoD dan Undi18.

Pada masa sama, walaupun mereka peduli tentang isu, mereka tidak begitu berminat untuk terlibat dalam politik bagi memperjuangkan isu tersebut.

Pakar berpendapat usaha menarik belia menyertai politik adalah penting, iaitu bukan sekadar menjadi sebahagian daripada demokrasi dengan mengundi, tetapi melahirkan aktivis yang akan menjadi pemimpin pada masa depan.

“Kita perlukan pemimpin muda kerana cabaran yang kita hadapi sekarang adalah perkara baharu dan memerlukan penyelesaian baharu. Krisis iklim dan pencarian sumber tenaga alternatif memerlukan pendekatan baharu, yang mana pemimpin lama mungkin tidak memiliki apa yang diperlukan bagi menanganinya,” kata Fann.

Kajian Merdeka Center pada Mei 2021 mendapati hanya sekitar satu pertiga daripada golongan muda Malaysia berminat dengan politik. Kebanyakan mereka adalah lelaki, Melayu dan daripada kumpulan berpendapatan tinggi.

Tinjauan itu juga mendapati 78 peratus orang muda berasakan politik dan kerajaan sebagai sesuatu yang sukar, dan mereka menyatakan “tidak begitu faham dengan apa yang sedang berlaku.” Dua pertiga daripada pemilih muda berpendapat pegawai kerajaan serta ahli politik “tidak peduli tentang pendapat saya.”

Kajian terbaharu yang dilakukan ke atas mereka yang beragama Islam, berusia 15 hingga 25 tahun, diterbitkan pada Jun 2022, juga memberikan jawapan hampir sama, iaitu hanya satu pertiga berminat dengan politik.

“Demokrasi budaya masih tandus di Malaysia. Bukan setakat mengundi, mengundi hanya satu daripada komponen demokrasi… begitu juga penyertaan budaya dalam membuat keputusan, masih ketandusan,” kata Wee.

Menurutnya, keluarga dan sekolah boleh membantu menerap tabiat demokrasi dan penglibatan sivik. Keluarga misalnya, boleh melibatkan anak dalam proses politik semasa mereka masih kecil, sementara sekolah pula boleh menyediakan wakil kepentingan mereka dalam pentadbiran sekolah. – Bernama


LRA Sungai Selangor 1,2,3 serta Rantau Panjang mula beroperasi

SHAH ALAM, 17 Muharram 1442H, Sabtu – Loji Rawatan Air (LRA) Sungai Selangor Fasa 1, 2, 3 dan Rantau Panjang telah mula beroperasi semula secara berperingkat pada pukul 10.30 malam tadi.

Ketua Komunikasi Korporat Air Selangor Sdn Bhd Elina Baseri berkata bagaimanapun, aktiviti mencuci dan mengepam yang mengambil masa kira-kira 10 jam perlu dilakukan terlebih dahulu di keempat-empat LRA berkenaan sebelum ia dapat beroperasi sepenuhnya.

“Kerja-kerja mengisi air di kolam imbangan sehingga ke paras empat meter dijangka selesai pada 8.30 pagi ini, sebelum ia dapat diagihkan kepada para pengguna.

“Air Selangor akan memaklumkan jadual pemulihan bekalan air mengikut kawasan setelah sistem agihan bekalan air distabilkan. Ini termasuk memenuhkan semua tangki-tangki utama yang telah kosong, memastikan tekanan air mencukupi dan memastikan tiada ‘airlock’ dalam sistem perpaipan,” katanya dalam satu kenyataan di sini hari ini.

Tambah Elina, Air Selangor akan terus melaksanakan pelepasan air mentah dari Empangan Sungai Selangor sebanyak 500 juta liter sehari (JLH), Empangan Sg Tinggi sebanyak 800 JLH, HORAS 600 sebanyak 150 JLH dan operasi pengepaman kolam air pula sebanyak 2,023 JLH untuk membantu proses pemulihan sumber air mentah bagi keempat-empat LRA yang kini sedang beroperasi merawat air dengan kapasiti maksimum sebanyak 2,850 JLH.

“Air Selangor telah mendapat bantuan sembilan lori tangki daripada operator air negeri lain antaranya Syarikat Air Negeri Sembilan Sdn Bhd (SAINS), Syarikat Air Melaka Berhad (SAMB), Syarikat Air Darul Aman Sdn Bhd (SADA) dan Syarikat Ranhill SAJ Sdn Bhd (SAJ) untuk membantu mengagihkan air kepada pengguna,” katanya.

Menurut Elina, di samping itu, Air Selangor juga menggerakkan sebanyak 114 lori tangki termasuk sembilan daripada operator negeri lain, menyediakan 22 pili awam di kawasan yang mempunyai bekalan air dan menempatkan 70 tangki statik di 19 Pusat Khidmat Setempat.

“Air Selangor akan mengemas kini maklumat gangguan bekalan air tidak berjadual dari semasa ke semasa menerusi semua medium komunikasi Air Selangor termasuk Twitter, Facebook, Instagram dan laman sesawang kami di www.airselangor.com. Para pengguna juga digalakkan untuk memuat turun aplikasi telefon pintar Air Selangor di Google Play atau Apps Store untuk mendapatkan maklumat terkini bekalan air,” katanya.

Sebanyak 1,292 kawasan di tujuh wilayah sekitar Lembah Klang mengalami gangguan bekalan air tidak berjadual bermula Khamis lepas.

Tujuh wilayah berkenaan ialah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat. – Bernama


Coklat Kinder ada bakteria salmonella dikesan di 11 negara

GENEVA, 26 Ramadan 1443H, Khamis – Pertubuhan Kesihatan Sedunia (WHO) memaklumkan terdapat 151 kes disyaki bakteria salmonella yang dikaitkan dengan produk coklat ‘Kinder’ membabitkan sekurang-kurangnya 11 negara.

Organisasi itu dalam satu kenyataan berkata, bakteria dengan struktur genetik sama seperti salmonella – yang menjangkiti tubuh manusia – dikesan dalam beberapa tangki mengandungi bahan mentah di kilang Kinder di Arlon, Belgium ketika pemeriksaan pada Disember 2021 dan Januari tahun ini.

Setakat 25 April, 151 kes disyaki bakteria salmonella dikaitkan dengan produk Kinder dikesan di seluruh dunia, dengan 65 daripadanya di England, Belgium (26 kes), Perancis (25 kes), Jerman (10 kes), Ireland (15 kes), empat di Sweden dan dua di Belanda.

Sementara, masing-masing satu kes dilaporkan di Luxemborg, Norway, Sepanyol dan Amerika Syarikat (AS).

WHO melaporkan bahawa 89 peratus daripada kes adalah dalam kalangan kanak-kanak di bawah umur 10 tahun.

Menurutnya, 21 kes turut dikesan dengan bergejala teruk seperti muntah, loya dan cirit-birit berdarah.

Bagaimanapun, tiada kehilangan nyawa dilaporkan akibat jangkitan bakteria itu, kata WHO.-  Agensi


Dua sekolah kebangsaan dalam senarai Anugerah Sekolah Terbaik Dunia

KUALA LUMPUR, 27 Zulkaedah 1444H, Jumaat – Perdana Menteri, Datuk Seri Anwar Ibrahim mengucapkan tahniah kepada dua buah sekolah Malaysia, yang disenarai pendek dalam kelompok 10 teratas bagi Anugerah Sekolah Terbaik Dunia 2023 (World’s Best School Prizes 2023).

Dua sekolah berkenaan ialah Sekolah Kebangsaan (SK) Seri Permai, Pulau Pinang, yang tersenarai dalam kategori Inovasi manakala SK Kanchong Darat, Selangor, tersenarai dalam kategori Gaya Hidup Sihat.

“Salut saya buat warga pendidik dan anak-anak atas pencapaian ini, semoga terus mengorak langkah mencipta lebih banyak kejayaan pada masa akan datang,” katanya menerusi ciapan di Twitternya, hari ini.

Menurut laman sesawang World Best School Prizes yang dianjurkan T4 Education, platform yang berpangkalan di UK untuk pendidik dan sekolah, menawarkan lima hadiah bagi meraikan sekolah yang telah memberikan impak bersinigfikan kepada pelajar mereka, komuniti dan juga masyarakat.

Pemenang dari lima ketegori iaitu Kolaborasi Komuniti, Tindakan Alam Sekitar, Inovasi, Menangani Cabaran dan Menyokong Gaya Hidup Sihat, akan menerima sebahagian daripada sumbangan bernilai US$250,000 (kira-kira RM1.15 juta) untuk mengembangkan dan mempertingkatkan lagi projek pendidikan mereka.

Pengumuman tiga finalis terbaik untuk setiap kategori akan dibuat pada September manakala penyampaian hadiah dijadualkan Oktober.

Pada 2022 SK Kempadang, Pahang, telah tersenarai sebagai tiga sekolah terbaik dunia dalam kategori Inovasi, manakala SMK Kampong Jawa tersenarai 10 terbaik kategori Menangani Cabaran. – Bernama


Taliban tak benarkan sesiapa ancam kemerdekaan Afghanistan

KABUL, 29 Muharam 1445H, Rabu – Taliban telah menggandakan undang-undang syariah Islam dalam rangka kerja pemerintahannya dan komited membawa pembangunan serta kestabilan negara.

Jurucakap Taliban, Zabihullah Mujahid berkata, pihaknya tidak akan membenarkan sesiapa mengancam kemerdekaan dan kebebasan yang dicapai di Afghanistan.

Seluruh wilayah negara akan diuruskan di bawah kepimpinan sistem Islam dan semuanya dijelaskan dari sudut syariah, katanya.

Justeru, usaha penceroboh untuk menjatuhkan pentadbiran ini hanya berakhir dengan kegagalan.

“Tiada penceroboh yang dibenarkan mengancam kemerdekaan dan kebebasan Afghanistan.

“Mereka tidak boleh mengalahkan kehendak rakyat Afghanistan, dan juga tidak boleh memaksa dengan kekerasan dan konspirasi,” katanya.

Semalam, Taliban menyambut ulang tahun pentadbirannya selepas kembali menguasai negara itu pada Ogos 2021 berikutan tentera Amerika Syarikat (AS) menarik diri daripada negara itu. – Agensi


Kerajaan disyor pertimbang proklamasi darurat pemulihan ekonomi

BANGI, 11 Rejab 1442H, Selasa – Kerajaan disaran mempertimbangkan cadangan untuk diutarakan kepada Yang di-Pertuan Agong, Al-Sultan Abdullah Ri’ayatuddin Al- Mustafa Billah berhubung proklamasi darurat pemulihan ekonomi.

Ini kerana, implikasi darurat kesihatan yang dilaksanakan ketika ini – bagi menangani COVID-19 – turut memberi kesan kepada ekonomi rakyat.

Pengarah Institut Tamadun dan Kajian Strategik Universiti Malaysia Pahang (UMP), Datuk Profesor Madya Dr Wan Ahmad Fauzi Wan Husain berkata, apabila diisytiharkan darurat kehidupan ekonomi, maka Agong boleh proklamasi ordinan yang berkaitan dengan pemulihan ekonomi.

“Jadi saya mencadangkan kerajaan mempertimbangkan untuk memberi pandangan kepada Seri Paduka Baginda untuk membuat proklamasi darurat pemulihan ekonomi.

“Ini kerana kehidupan ekonomi rakyat juga terancam,” katanya dalam Wacana Dasar 4.0, di TV Pertiwi, malam tadi.

Mengulas lanjut, beliau berkata, dalam ordinan nanti boleh dibuat dari segi pinjaman bank serta penggunaan tanah terbiar.

“Sekarang ini untuk tujuan kesihatan tapi (seterusnya) untuk ekonomi pula. Ordinan ini kena ikut kenapa darurat itu dimasyurkan. Kalau tujuannya untuk kesihatan – walaupun kerajaan boleh mengambil tanah – tujuannya untuk kesihatan sahaja.

“Bagaimanapun untuk pemulihan ekonomi, perlu ada pengisytiharan darurat kehidupan ekonomi kerana terancam.

“Oleh itu, darurat bersifat pemulihan ekonomi perlu diisytiharkan supaya langkah-langkah pemulihan ekonomi boleh dibuat di luar daripada kerangka undang-undang sedia ada,” katanya.

Sebelum ini, Agong telah memberi perkenan supaya Pengisytiharan Proklamasi Darurat dilaksanakan di seluruh negara sebagai langkah proaktif untuk membendung gejala wabak COVID-19.

Seri Paduka Baginda turut memberi perkenan untuk tempoh pelaksanaan darurat ini sehingga 1 Ogos 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Perkenan tersebut diberikan selepas Perdana Menteri, Tan Sri Muhyiddin Yassin menyembah maklum keputusan Mesyuarat Jemaah Kabinet dan mengambil kira rundingan Seri Paduka Baginda dengan Raja-Raja Melayu.

Menurut Datuk Pengelola Bijaya Diraja, Datuk Indera Ahmad Fadil Shamsuddin perkenan darurat itu mengambil kira keselamatan diri rakyat dan kepentingan negara.


Mahkamah benar Arul Kanda jadi saksi dalam perbicaraan laporan audit 1MDB Najib

KUALA LUMPUR, 24 Zulkaedah 1443H, Jumaat – Mahkamah Tinggi di sini, hari ini membenarkan permohonan pihak pendakwaan untuk memanggil bekas Ketua Pegawai Eksekutif 1Malaysia Development Berhad (1MDB), Arul Kanda Kandasamy sebagai saksi dalam perbicaraan kes pindaan laporan audit 1MDB.

Hakim Mohamed Zaini Mazlan memutuskan permohonan pihak pendakwaan untuk memanggil Arul Kanda sebagai saksi berdasarkan Seksyen 63 Akta Suruhanjaya Pencegahan Rasuah Malaysia adalah teratur.

Beliau berkata, terdapat bukti untuk menunjukkan Arul Kanda mengetahui perbualan dengan bekas Perdana Menteri, Datuk Seri Najib Tun Razak berhubung dua mesyuarat mengenai audit 1MDB yang berlaku pada 2016.

Arul Kanda kemudian dipanggil ke kandang saksi untuk memberi keterangan. – Bernama


Sekat perkataan ‘Allahuakbar, kafir’, apakah ada agenda tersembunyi mahu diserap pada umat Islam?

BANGI, 9 Rabiulakhir 1445H, Selasa – Apakah benar perkataan ‘Allahuakbar’ dan ‘kafir’ sensitif kepada orang bukan Islam atau sebenarnya ada agenda lain yang tersembunyi mahu diserapkan dalam pemikiran orang Islam di negara ini?

Persoalan itu disuarakan Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya susulan merujuk insiden himpunan ‘Freedom For Palestine’ dan gesaan menghentikan penyataan kafir dan Zionis dalam kalangan Ahli Parlimen di Dewan Rakyat, semalam.

Beliau berkata, kesinambunangan dua situasi itu seolah-olah kini terdapat ‘budaya baru’ dalam masyarakat, apabila beberapa perkataan yang selama ini sinonim dengan umat Islam dianggap sensitif serta tidak lagi boleh disebut demi menjaga sensitiviti penganut lain.

“Persoalannya, sejauh manakah umat Islam kononnya harus ‘menjaga’ hati dan sensitiviti kaum atau penganut lain?

“Dalam masa sama kita tidak nampak pula mereka menjaga sensitiviti umat Islam seperti yang berlaku dalam kes kalimah Allah, isu bacaan al-Quran di masjid dan surau, pembelajaran hadis 40 di sekolah, pembelajaran Jawi, menafsir al-Quran secara membuta tuli dan lain-lain,” katanya dalam kenyataan, hari ini.

Menurut Aminuddin, sekiranya benar keamanan dan kesejahteraan ingin dipelihara dalam kalangan rakyat, maka sensitiviti kedua-dua pihak harus dijaga, bukan berlaku sebaliknya.

“Umat Islam yang terlalu mahu menjaga kaum bukan Islam, walhal sebelah sana tidak kisah sangat pun. Lebih malang pemimpin Isalm pula lagaknya lebih sudu dari kuah.

“Apabila berlaku perarakan yang menampakkan sokongan kepada LGBT, Ahli Parlimen Islam yang membangkitkan isu itu seolah-olah ‘diugut’ dan akhirnya terpaksa meminta maaf,” katanya.

Atas sebab itu, beliau tertanya-tanya mungkinkah ini adalah satu bentuk strategi normalisasi yang diperjuangkan Barat terhadap umat Islam terutama di negara ini.

Beliau berkata, sudah terlalu banyak umat Islam bertolak ansur dan kini sekali lagi diminta untuk berbuat demikian apabila dua perkataan yang memberi makna besar dianggap sebagai sensitif.

“Allahuakbar satu perkataan yang memuji Allah. Pencipta Alam dan makhluk seisinya akan terpinggir sedikit demi sedikit.

“Perkataan ‘kafir’ yang disebut dalam al-Quran kepada mereka-mereka yang tidak beriman kepadaNya akan menjadi debu berterbangan.

“Nampak muda, tidak ada apa-apa tetapi percayalah generasi hadapan akan menganggap kedua-dua kalimah ini tidak lagi relevan,” katanya.


Lebih 400 VVIP seluruh Asia dijangka hadir LIMA 2023

KUALA LUMPUR, 23 Ramadan 1444H, Jumaat – Lebih 400 individu kenamaan (VVIP) dari seluruh Asia dijangka hadir pada Pameran Antarabangsa Maritim dan Aeroangkasa Langkawi (LIMA) 2023 yang akan berlangsung di Langkawi pada 23 hingga 27 Mei depan.

Individu berkenaan terdiri daripada menteri pertahanan, menteri pengangkutan serta ketua-ketua agensi pertahanan dan keselamatan negara.

Pengarah Eksekutif Alpine Solutions Sdn Bhd (Alpine)  Muhammad Aqlan Pacleb berkata individu tersebut adalah mereka yang membuat keputusan dalam urusan perniagaan berkaitan industri terlibat  di rantau ini sepanjang pameran itu berlangsung.

Beliau berkata kehadiran individu berkenaaan dapat meyakinkan pempamer untuk menyertai pameran yang sekali gus mencipta potensi perniagaan untuk mereka.

“Kami akan mempunyai sekurang-kurangnya 410 VVIP yang merupakan pembuat keputusan dari rantau ini yang akan ditemui pempamer…kami janji mereka akan dapat lihat urusan perniagaan,” katanya dalam temu bual eksklusif bersama Bernama.

LIMA 2023 bertemakan ‘Titik Perhubungan Perdagangan Maritim dan Aeroangkasa Asia dengan edisi kali ini melibatkan dua kementerian utama iaitu Kementerian Pertahanan (Industri Pertahanan Maritim dan Aerongkasa) dan Kementerian Pengangkutan (Industri Komersial Maritim dan Aeroangkasa).

Muhammad Aqlan berkata, LIMA yang sinonim dengan pameran pertahanan dan keselamatan itu turut disertai Kementerian Pengangkutan (bagi sektor komersial) untuk kali kedua selepas edisi 2019.

Beliau mengakui Alpine sebagai penganjur LIMA 2023 pada mulanya sukar untuk meyakinkan pempamer untuk sektor komersial namun Kementerian Pengangkutan (MOT) percaya LIMA bukan sekadar pameran pertahanan dan keselamatan kerana ada syarikat yang bukan sekadar untuk memenuhi pasaran industri pertahanan dan keselamatan.

“Contohnya Airbus yang mengeluarkan enjin dan pembuat enjin jet pejuang pada masa yang sama, mereka turut menawarkan enjin untuk komersial…berdasarkan ini jadi kenapa kami tidak fokuskan ke arah itu kerana kami mempunyai sokongan yang kuat daripada MOT, mereka endors LIMA ini bukan setakat pameran pertahanan dan juga keselamatan tetapi juga untuk komersial,” katanya.

Sementara itu, Pengarah Urusan Alpine Anita Jacobson berkata LIMA 2023 turut menyasarkan pasaran luar negara bagi memastikan pameran itu bersifat antarabangsa.

“Kempen jualan dan pemasaran bermula di luar negara dan kami menyertai pameran yang sama di United Kingdom, Thailand, Singapura dan berjumpa kapten industri bagi memaklumkan LIMA 2023 akan dianjurkan (setelah edisi 2021 tidak diadakan akibat pandemik COVID-19 yang melanda dunia ketika itu),” katanya.

Menurutnya, 600 syarikat telah mendaftar untuk menyertai pameran tersebut dengan 70 peratus penyertaan daripada syarikat antarabangsa dari 30 negara manakala 30 peratus lagi syarikat tempatan.

Kali terakhir pameran dwitahunan itu diadakan pada 2019. – Bernama


Pergelutan sebuah tanggungjawab

SEBUAH tekad yang lahir daripada niat yang bersih, akhirnya perlu dibina menjadi sebuah tanggungjawab yang sentiasa dipantau dan ditolak pada diri seorang muslim.

Tanggungjawab ini akan membezakan seorang yang beramal bersungguh dan seorang yang beramal “sedang-sedang” selepas kedua-duanya memperolehi sebuah tekad.

Ternyata, pasca sebuah tekad inilah pergelutan yang berlaku.

Mengambil tanggungjawab kebiasaanya akan tumbang kepada nafsu yang menanam “Panjang angan-angan”.

Panjang angan-angan bukanlah suatu yang kompleks, tetapi dengan semudah kita katakan “Nanti” sudah mampu untuk mengkuburkan sebuah tekad.

Contohnya ketika seseorang yang baru pulang daripada ceramah Palestin. Seandainya ketika ceramah dia katakan “Nantilah akan derma ke Palestin”, jawapnya entah bilalah dia akan menderma kepada Palestin.

Tetapi, andai ketika itu dia terus mengambil duit yang ada walaupun sedikit untuk disumbangkan, pasti dia telah menyumbang ke Palestin dengan tekad dan semangat, walaupun sumbangan sedikit, namun sudah dikira sebagai amal kebaikan.

Begitulah tertipunya manusia terhadap perkataan ‘nanti’.

Lebih menghibakan apabila para pendakwah tertipu dengan “perancangan”, disangkanya apabila dakwah disusun jadual, hari itu dan hari ini, semakin tersusun.

Namun, andai yang menyusun tumbang kepada nafsu “nanti”, pasti jadual yang cantik hanyalah jadual “penangguhan kerja” dan justifikasi kepada amal dakwah, walaupun di akhirnya tiada seorang pun yang didakwahnya.

Yang tinggal hanyalah jadual-jadual cantik yang tidak langsung akan dibukanya.

Ibarat perancangan awal tahun yan biasa kita buat dengan tekad, namun di akhirnya tidak tercapai setelah puluhan tahun.

Apakah yang perlu dilakukan bagi merawat masalah “nanti” dan memenangi pergelutan mengembangkan “Akhlak bertanggungjawab” setelah dibina tekad?.

Allah SWT berfirman:
أَلَمْ يَأْنِ لِلَّذِينَ آمَنُوا أَن تَخْشَعَ قُلُوبُهُمْ لِذِكْرِ اللَّهِ وَمَا نَزَلَ مِنَ الْحَقِّ وَلَا يَكُونُوا كَالَّذِينَ أُوتُوا الْكِتَابَ مِن قَبْلُ فَطَالَ عَلَيْهِمُ الْأَمَدُ فَقَسَتْ قُلُوبُهُمْ ۖ وَكَثِيرٌ مِّنْهُمْ فَاسِقُونَ (16)

“Belum sampaikah lagi masanya bagi orang-orang yang beriman, untuk khusyuk hati mereka mematuhi peringatan dan pengajaran Allah serta mematuhi kebenaran (Al-Quran) yang diturunkan (kepada mereka)? Dan janganlah pula mereka menjadi seperti orang-orang yang telah diberikan Kitab sebelum mereka, setelah orang-orang itu melalui masa yang lanjut maka hati mereka menjadi keras, dan banyak di antaranya orang-orang yang fasik – derhaka,”

Allah memberikan kefahaman kepada kita bahawa isu “nanti” ini adalah isu kritikal yang menimpa semua orang beriman.

Namun apabila Allah SWT mengatakan “khusyuk hati mereka” kemudian mengatakan “mematuhi peringatan” dan “orang-orang itu melalui masa yang lanjut (yakni membiarkan dan bertangguh)” adalah kata kunci kepada memahami rawatan kepada sikap “nanti”.

Pertama adalah apabila sesuatu perbuatan yang ingin dilakukan tidak dibina atas kekhusyukan dan kesedaran hati.

Maka untuk menukarkan tekad kepada tanggungjawab, pastikan kesedaran bukanlah hanya pada tahap logik akal dan rasional, tetapi lebih daripada itu keinginan hati dan kedudukan hati terhadap suatu perkara, adakah menjadi kegusaran dan kerisauan di dalam hati.

Persoalan seperti “Jika aku tidak menyumbang apakah jawapan aku kepada Allah?” contohnya menjadi kekhusyukan di dalam hati.

Kedua, membina sebagai prinsip. Apabila Allah SWT mengatakan sebagai “Apa yang diturunkan sebagai haq” maka perlu dibina sebagai sebuah prinsip untuk kita ambil tanggungjawab terhadap perkara tersebut.

Maka di dalam konteks Palestin tadi, prinsip kita sebagai contoh adalah “duit yang lebih dari simpanan, terus sumbang tanpa berkira kepada Palestin tanpa diminta”, maka andai dirumah, kita tetap melakukan pemindahan duit melalui atas talian kerana prinsip yang dipegang.

Ketiga adalah jangan menangguh terlalu lama. Pastikan sebarang perkara yang ditangguhkan mempunyai sela masa yang tidak terlalu jauh sehingga mematikan tekad di hati.

Setiap tekad akan pudar, maka atas kefahaman dan ketelitian kita untuk memastikan penangguhan dibuat sebelum hilangnya sebuah tekad.

Fikir dan rancang, andai lama, awalkan, pastikan kita tajam dalam menepati sebarang penangguhan yang dilakukan, sehingga “nanti” seorang yang bertanggungjawab adalah “nanti” yang bukan sekadar janji kosong, tetapi janji yang akan ditunaikan atas dasar kesedaran hati, prinsip, dan perancangan yang teliti.

Amat malang, umat Islam menjadi mundur hanya kerana sifat remeh suka menangguh dengan mengatakan “nanti”, mengapa tidak sekarang?

Mungkin di satu sudut kerana dirasakan maut dan akhirat itu jauh lagi, mungkin juga kerana pengaruh hedonisme yang menanamkan hidup masih panjang yang penting tidak perlu menekan, mungkin dan mungkin.

Yang penting mengubah sikap daripada bertangguh kepada mengambil tanggungjawab tidak boleh ditangguh.

Andai membuang sikap “bertangguh” pun di”tangguhkan”, maka Syaitan pasti bersorak kerana sudah memenangi pertembungan di dalam hati manusia hanya dengan sepatah perkataan “nanti”. Na’udzubillah min dzalik.

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


Kerajaan digesa tangani pedofilia dengan lebih tegas

PARIT, 22 Safar 1442H, Sabtu – Kerajaan digesa menangani isu pedofilia dengan lebih tegas, termasuk mengenakan hukuman lebih berat bagi memastikan jenayah itu tidak terus berlaku dalam kalangan masyarakat di negara ini.

Ketika membuat gesaan itu, Presiden Pertubuhan Bahu Yang Membantu Lilarurzaini Mohd Hussain berkata di Indonesia, pesalah pedofilia dikenakan hukuman ‘chemical castration’ iaitu kembiri secara suntikan kimia yang dapat memperlahankan imaginasi pesalah selepas dibebaskan.

“Saya berharap kerajaan memperkuatkan lagi akta dan mengenakan hukuman berat ke atas penjenayah pedofilia ini, kerana apabila mereka ini keluar dari penjara, mereka masih boleh mengulangi jenayah itu,” katanya kepada pemberita pada Forum Peranan Masyarakat dalam Memerangi Pedofilia serta Pelancaran NGO Pertubuhan Bahu Yang Membantu cawangan Perak di Bota Kanan di sini hari ini.

Beliau turut mempelawa agensi kerajaan bekerjasama dengan badan bukan kerajaan (NGO) bagi menangani jenayah itu yang disifatkannya semakin membimbangkan.

Lilarurzaini juga berharap kajian mengenai pedofilia diketengahkan dalam silibus pembelajaran pada awal pendidikan supaya kanak-kanak lebih peka dengan jenayah berkenaan.

Sementara itu, Pengerusi Lembaga Penduduk dan Pembangunan Keluarga Negara (LPPKN) Datuk Mohd Nizar Zakaria yang turut hadir, berkata LPPKN menyediakan sesi kaunseling untuk ibu bapa dan juga kanak-kanak bagi mencegah jenayah seksual terhadap kanak-kanak.

Katanya kaunselor LPPKN akan membantu ibu bapa memainkan peranan mereka dalam melindungi anak daripada bahaya pedofilia sementara anak-anak pula dibimbing agar tidak terperangkap dalam situasi sedemikian, khususnya pada era teknologi semasa yang semakin mencabar ini. – Bernama


2 restoran antara 19 kluster baharu dikesan hari ini

KUALA LUMPUR, 25 Ramadan 1442H, Jumaat – Dua restoran antara kluster baharu COVID-19 yang dilaporkan hari ini.

Ketua Pengarah Kesihatan, Tan Sri Dr Noor Hisham Abdullah berkata, dua restoran yang terbabit adalah Kluster Jalan Manjalara Idaman di Kepong selepas hasil saringan bersasar dilaksanakan ke atas pekerja restoran Bandar Manjalara, dengan lapan kes dikesan positif.

Satu lagi adalah Kluster Jalan Besar Pasir Mas yang dilaporkan di Pasir Mas, Kelantan, hasil saringan individu bergejala membabitkan sebuah restoran di Jalan Besar.

Katanya, sebanyak 29 kes dikesan positif daripada kluster ini.

Dua kluster restoran itu adalah daripada 19 kluster baharu yang dicatatkan di sembilan negeri iaitu Selangor, Johor, Kelantan, Johor, Sabah, Perak, Melaka, Kedah dan Sarawak serta Wilayah Persekutuan Kuala Lumpur.

“10 kluster tempat kerja, empat kluster komuniti, tiga kluster keagamaan, dan dua kluster sektor pendidikan termasuk satu kluster institusi pendidikan KPM dicatatkan.

“Kluster Persiaran Perpaduan USJ dilaporkan di Petaling, Klang, Kuala Selangor dan Kuala Langat, Selangor, hasil saringan bersasar sebuah pusat pentadbiran awam di USJ 5, dengan 43 kes dikesan positif.

“Manakala Kluster Jalan Nouvelle yang dilaporkan di Hulu Langat dan Petaling, Selangor adalah hasil saringan bersasar ke atas pekerja kilang di Seri Kembangan, dan 21 kes dikesan positif dalam kluster ini,” katanya dalam kenyataan, hari ini.

Dr Noor Hisham berkata, Kluster Udang Harimau pula mengesan enam kes positif yang membabitkan pekerja kilang di Medan Niaga Kepong.

Manakala Kluster Blok D Jalan Pending yang dilaporkan di Kuching, Bau, Sibu dan Samarahan, Sarawak selepas 54 kes dikesan positif menerusi saringan ke atas pekerja syarikat perkhidmatan di Jalan Pending.

Katanya, Kluster Jalan Kempas Pagoh mempunyai 77 kes positif hasil saringan bersasar di kilang di Kawasan Perindustrian Pagoh dengan 77 kes dikesan positif.

“Kluster Ladang LSD yang dilaporkan di Kinabatangan dan Sandakan, Sabah, membabitkan pekerja sebuah ladang di Kinabatangan dengan 20 kes dikesan positif, sementara Kluster Jalan Perusahaan Empat yang dilaporkan di Kerian, Larut, Matang dan Selama, Perak membabitkan kilang di Jalan Perusahaan 4.

“Bagi Kluster Jalan Pkak Ayer Keroh yang dilaporkan di Melaka Tengah, Melaka pula membabitkan pusat penginapan di Pusat Komersial Ayer Keroh dengan 10 kes dikesan positif dikesan, manakala Kluster Pulau Ketam di Klang, Petaling dan Sabak Bernam, Selangor yang mempunyai 22 kes positif,” katanya.

Beliau berkata, kluster lain adalah Kluster Penurin di Betong dan Kuching, Sarawak; Kluster Kampung Kochang yang dilaporkan di Pasir Mas, Kelantan; Kluster Dah Lengkuas di Kota Setar, Kedah; Kluster Jalan Limbang di Miri, Sarawak; Kluster Beldin di Pusa, Sarawak; dan Kluster Dah Utama di Kuala Muda, Kedah.


470 kes denggi di Selangor antara 1 hingga 7 Mei lalu

BANGI, 12 Syawal 1443H, Jumaat – Sejumlah 470 kes denggi telah dilaporkan di negeri Selangor bagi Minggu Epid (ME) 18 iaitu tempoh 1 Mei hingga 7 Mei lalu.

Pengarah Kesihatan Negeri, Datuk Indera Dr Sha’ari Ngadiman berkata, jumlah itu menunjukkan penurunan sebanyak 28.4 peratus berbanding 656 kes pada minggu sebelumnya.

Beliau berkata, sebanyak 9,357 kes demam denggi dilaporkan sehingga kini iaitu peningkatan 70 peratus (3,854 kes) berbanding minggu epid yang sama pada tahun 2021.

“Lima daerah utama yang mencatatkan kes demam denggi tertinggi iaitu Petaling 3,481 kes (37.2 peratus), Klang 3,197 kes (23.5 peratus), Hulu Langat 2,008 kes (21.5 peratus), Gombak 937 kes (10.0 peratus) dan Sepang 228 kes (2.4 peratus).

“Jumlah lokaliti wabak denggi aktif adalah sebanyak 240 dengan perincian lokaliti hotspot 42, wabak tak terkawal 24, wabak terkawal dan wabak baru 174,” katanya dalam satu kenyataan.

Katanya, bilangan lokaliti hotspot berdasarkan daerah adalah Petaling (25), Klang (8), Hulu Langat (6), Sepang dan Kuala Langat masing-masing satu.

Dr Sha’ari berkata, sebanyak satu kematian denggi didaftarkan sehingga kini, tidak berubah berbanding minggu yang sama pada tahun sebelumnya.

Sehubungan itu, pihak Jabatan Kesihatan Negeri Selangor menyarankan komuniti di kawasan kediaman dapat melaksanakan aktiviti pembersihan tempat pembiakan nyamuk aedes kendiri secara berkala di dalam serta persekitaran tempat tinggal.

Katanya, ini termasuk meluangkan hanya 10 minit seminggu dan pastikan semua takungan air yang tidak digunakan di persekitaran masing-masing dimusnahkan.

“Meletakkan ubat pembunuh jentik-jentik di tempat takungan air yang tidak dapat dimusnahkan.

“Bagi takungan air kekal yang disimpan untuk kegunaan, hendaklah sentiasa ditutup rapat atau diletakkan ubat pembunuh jentik-jentik serta diperiksa seminggu sekali.

“Sentiasa memakai alat pelindung diri dan pakaian yang menutupi lengan dan kaki untuk mengelakkan gigitan nyamuk,” katanya.


ANGKASA cabar MCA debat isu sekolah vernakular

BANGI, 9 Muharram 1442H, Jumaat – Angkatan Pemuda-Pemudi BERJASA (ANGKASA) mencabar Ketua Pemuda MCA, Nicole Wong Siaw Ting berdebat secara terbuka susulan kenyataannya membidas gesaan memansuhkan sekolah vernakular.

Ketuanya, Hazwan Mohamad berkata, pihaknya juga mengalu-alukan mana-mana media yang ingin bersama menawarkan platform perdebatan itu.

“Saudara Nicole, cadangan memansuhkan sekolah vernakular dan menyatukan sistem pendidikan ini adalah sebahagian daripada transformasi yang selari dengan peredaran zaman,” selarnya dalam satu kenyataan, hari ini.

Pada masa sama, Hazwan berkata, setakat ini tiada satu bangunan pun yang menempatkan sekolah vernakular di negara-negara lain di seluruh dunia – termasuk negara jiran.

Beliau berkata, negara-negara lain berjaya memecahkan salah satu tembok penghalang bagi perpaduan anak-anak watan tanah air.

Katanya, hanya Malaysia sahaja yang masih berpolemik dan berpolitik menentang sistem pendidikan yang ditinggalkan bekas penjajah.

“Ayuh, kita merdekakan sistem pendidikan kita. Sesungguhnya masa hadapan yang lebih gemilang memerlukan semua pihak untuk berani dan berjiwa besar untuk satukan sistem pendidikan negara kita.

“Jangan biarkan anak-anak Malaysia terpisah bumbung pendidikan mereka,” tegasnya.

Ketika ditanya sama ada Nicole telah terima pelawaan perdebatan itu, Hazwan berkata, Ketua Pemuda MCA itu masih belum memberikan sebarang respon.

Gesaan agar sekolah vernakular dimansuhkan yang kembali menjadi perbualan hangat kelihatan amat tidak disenangi MCA.

Menyelar perkara itu, Nicole berpandangan bahawa cadangan pemansuhan sekolah vernakular di Malaysia tidak sepatutnya dikeluarkan oleh Timbalan Menteri Belia dan Sukan, Senator Wan Ahmad Fayhsal Wan Ahmad Kamal.

Bahkan, Nicole menyifatkan Ketua ARMADA BERSATU itu membuat kenyataan sedemikian semata-mata kerana mahu meraih publisiti murahan.

Tidak berpuas hati dengan syor itu, beliau malah berkata, tindakan menyalahkan sistem pendidikan negara tidak akan dapat menyelesaikan masalah berkaitan perpaduan di Malaysia secara menyeluruh.

“Sekolah vernakular sering dipersalahkan secara tidak adil kerana kononnya tidak menyemai semangat perpaduan nasional, sedangkan terdapat banyak lagi faktor lain yang menyebabkan perpecahan kaum,” kata Nicole.


Rejim pengganas Israel agresif ceroboh hak Palestin

RAMALLAH, 10 Syawal 1444H, Isnin – Rejim pengganas Israel sengaja memberi tekanan kepada penduduk Palestin apabila membina pusat pemeriksaan tentera di selatan pintu masuk ke bandar Al-Khader, selatan Baitulmaqdis.

Memetik dayofpalestin.ps, tentera haram itu juga sengaja menahan kenderaan yang melalui kawasan berkenaan, dengan menggeladah kenderan dan memeriksa identiti penduduk Palestin.

Situasi itu menyebabkan kesesakan lalu lintas sehingga beberapa kilometer dari kedua-dua arah menuju ke Baitulmaqdis atau ke bandar Hebron.

Situasi sama juga berlaku di pusat pemeriksaan tentera Huwara, Lembah Jordan dan beberapa jalan utama di Tebing Barat menyaksikan tentera menahan penduduk.

Lebih dahsyat mereka sengaja menahan kenderaan milik penduduk Palestin dari kedua-dua arah.

Keadaan berkenaan sengaja dilakukan bagi mencetuskan kemarahan rakyat Palestin.

Ketegangan semakin memuncak apabila tentera haram kini sedang memperhebat serbuan di kawasan-kawasan tertentu termasuk di Masjid al-Aqsa. – Agensi


India lanjut sekatan eksport gula setahun

NEW DELHI, 4 Rabiulakhir 1444H, Ahad – India akan meneruskan sekatan eksport gula bagi jualan ke luar negara selama setahun sehingga Oktober 2023 selain akan menetapkan kuota tertentu.

Pengarah Urusan Persekutuan Kebangsaan Koperasi Kilang Gula, Prakash Naiknavare berkata, keputusan yang dibuat bukan bermakna kerajaan tidak akan membenarkan langsung eksport gula.

“Pemberitahuan ini bagi memanjangkan dasar kerajaan untuk mengekalkan eksport gula dalam kategori terhad.

“India yang juga pengeksport serta pengguna gula terbesar dunia sebelum ini mengeluarkan arahan mengehadkan eksport gula sehingga akhir bulan ini bagi membendung kenaikan harga domestik,” katanya.

India dijangka membenarkan kira-kira 3 juta tan eksport gula pada suku kedua, menjadikan jumlah penghantaran gula ke luar negara tahun ini kepada kira-kira 8 juta tan.

Menurut Persatuan Kilang Gula India, kumpulan pengeluar India hanya dibenarkan mengeksport sehingga 9 juta tan gula pada musim 2022 hingga 2023. – Agensi


Aidilfitri: 2 juta kenderaan dijangka guna lebuh raya PLUS

BANGI, 20 Ramadan 1444H, Selasa – Plus Malaysia Berhad (PLUS) menjangkakan kira-kira dua juta kenderaan akan menggunakan semua rangkaian lebuh rayanya untuk pulang ke kampung pada cuti perayaan sempena Hari Raya Aidilfitri, minggu depan.

Ketua Pegawai Operasi PLUS, Datuk Zakaria Ahmad Zabidi berkata, jumlah trafik tertinggi dijangka dicatatkan pada hari puncak iaitu pada 20 hingga 21 April, 24 dan 25 April, 29 April hingga 1 Mei serta 4 Mei hingga 7 Mei ini.

Beliau berkata, jumlah itu meningkat sebanyak 20 peratus berbanding pada hari-hari biasa.

“Oleh itu, PLUS menyarankan agar orang ramai yang menggunakan rangkaian lebuh raya kami supaya merancang perjalanan mereka dengan baik dan pulang ke kampung lebih awal bagi mengelakkan mereka terperangkap dalam lonjakan trafik pada hari-hari puncak.

“Bagi menguruskan lonjakan trafik pada perayaan kali ini, PLUS telah membuat persediaan dan mengatur pelbagai strategi bagi membantu orang ramai menikmati perjalanan yang lebih selamat dan selesa di lebuh raya kami,” katanya dalam kenyataan, hari ini.

Zakaria berkata, strategi itu merangkumi aspek keselamatan lebuh raya, pengurusan trafik dan kesesakan, pengagihan trafik, pengurusan trafik di plaza tol, pengurusan kemudahan di kawasan rehat dan hebahan maklumat trafik.

Dalam memastikan aspek keselamatan pengguna sentiasa pada tahap yang baik, beliau berkata, PLUS akan terus berkolaborasi bersama Polis Diraja Malaysia (PDRM) dan Jabatan Pengangkutan Jalan (JPJ) untuk melaksanakan penguatkuasaan undang-undang dan advokasi di lebuh raya sepanjang musim perayaan.

“Selain itu, PLUS turut menempatkan Pasukan Bantuan Kecemasan (ERT) yang terdiri daripada PDRM, JPJ, Angkatan Pertahanan Awam (APM), St John Ambulans dan Persatuan Bulan Sabit Merah (PBSM) di 11 lokasi strategik di lebuh raya dengan lebih daripada 500 petugas.

“Untuk meningkatkan tahap keselamatan di rangkaian Lebuhraya PLUS termasuklah di Lebuhraya Pantai Timur 2 (LPT2) pada musim perayaan ini, sebanyak 269 jumlah pasukan peronda lebuh raya merangkumi PLUSRonda dan LPT2Ronda ditugaskan menjalankan rondaan 24 jam sehari dan bagi membantu pengguna lebuh raya yang mengalami kecemasan atau kerosakan kenderaan,” katanya.

Pada masa sama, PLUS mengambil langkah menghentikan sementara kerja-kerja naik taraf serta penyelenggaraan di lebuh raya mulai 19 April hingga 1 Mei akan datang, bagi memastikan perjalanan lebih lancar dan selesa.

“Dalam tempoh tersebut, tiada penutupan lorong akan dilaksanakan.

“Namun begitu, sekiranya berlaku kes-kes kecemasan serta terdapat kerja pembaikan kritikal, penutupan lorong terpaksa dijalankan bagi memastikan keselamatan pengguna lebuh raya ketika musim perayaan ini,” katanya.


Guan Eng saman Muhyiddin

KUALA LUMPUR, 5 Ramadan 1444H, Isnin – Ahli Parlimen Bagan Lim Guan Eng hari ini memfailkan saman terhadap bekas Perdana Menteri Tan Sri Muhyiddin Yassin atas dakwaan mengeluarkan kenyataan fitnah yang mengaitkannya berhubung pembatalan pengecualian cukai ke atas Yayasan Albukhary.

Lim, 62, selaku plaintif memfailkan saman fitnah itu menerusi Tetuan Guok Partnership di Mahkamah Tinggi di sini dengan menamakan Muhyiddin, 75, yang juga Pengerusi Perikatan Nasional (PN) sebagai defendan tunggal.

Dalam pernyataan tuntutan, bekas Menteri Kewangan itu mendakwa Muhyiddin telah mengeluarkan tiga kenyataan memfitnah membabitkan plaintif dengan isu pembatalan pengecualian cukai ke atas yayasan itu pada 9, 11 dan 12 Mac lepas di laman Facebook milik defendan, yang kemudiannya diterbitkan oleh beberapa akhbar dan portal berita pada hari sama.

Menurut Lim, kenyataan fitnah berkenaan sengaja dibuat selepas Muhyiddin ditahan Suruhanjaya Pencegahan Rasuah Malaysia (SPRM) pada 9 Mac dan dibebaskan pada hari sama (9 Mac) kerana beliau mengetahui bahawa semua perhatian media dan akhbar tertumpu kepadanya.

Pengerusi DAP itu mendakwa, kenyataan fitnah itu antara lain membawa maksud beliau bersifat perkauman, anti-Melayu dan anti-Islam serta sengaja mensabotaj Yayasan Albukhary selain enggan membenarkan pengecualian cukai ke atas yayasan tersebut ketika beliau memegang jawatan sebagai Menteri Kewangan pada 2018 hingga 2020.

Bekas Ketua Menteri Pulau Pinang itu turut mendakwa, kenyataan fitnah tersebut juga bermaksud beliau telah menyalahgunakan kedudukan dan kuasanya dengan memberi kuasa atau mengarahkan Lembaga Hasil Dalam Negeri untuk mengenakan cukai dan penalti ke atas yayasan kebajikan apabila yayasan kebajikan tersebut tidak patut dikenakan cukai.

Lim menuntut supaya defendan memohon maaf dan menarik kesemua kenyataan terbabit dan menerbitkan permohonan maaf dalam akaun Facebook dan Twitter miliknya serta menyiarkan permohonan maaf itu dalam beberapa akhbar dan portal berita di negara ini, dalam masa tujuh hari dari tarikh penghakiman.

Turut dipohon ganti rugi am, teruk dan punitif yang akan ditentukan oleh mahkamah serta perintah injunksi menghalang Muhyiddin atau ejennya daripada mengeluarkan atau menerbitkan semula kenyataan fitnah atau apa-apa perkataan fitnah yang serupa.- Bernama


Mufti Baitulmaqdis gesa campur tangan negara Arab, Islam lindung Al-Aqsa

BAITULMAQDIS, 5 Ramadan 1442H, Sabtu – Negara-negara Arab dan Islam digesa untuk campur tangan terhadap pelanggaran rejim pengganas Israel ke atas Masjid Al-Aqsa, lapor Pusat Maklumat Palestin.

Gesaan itu disuarakan oleh Mufti Besar Baitulmaqdis, Sheikh Muhammad Hussein yang juga khatib Masjid Al-Aqsa dalam satu kenyataan.

Sheikh Muhammad berkata, pihak berkuasa Israel sengaja mencabut pintu menara masjid, memotong wayar pembesar suara untuk menghalang laungan azan.

Bahkan, rejim berkenaan turut bertindak merampas makanan berbuka puasa, selain mengancam akan menyerbu masjid itu pada minggu terakhir Ramadan.

Bercakap mengenai ancaman yang disebut ‘kumpulan kuil’ untuk menyerbu Masjid Al-Aqsa pada hari terakhir Ramadan, Sheikh Muhammad berkata: “Masjid akan tetap menjadi penghalang yang tidak boleh ditembusi oleh sesiapa yang berusaha mencemarkannya.”

Pada masa sama, beliau turut meminta penduduk Palestin merancakkan kehadiran mereka ke Masjid Al-Aqsa bagi menangkis serangan puak pengganas itu. – Agensi


Kes pinda laporan audit 1MDB: Pendakwaan selesai kemuka saksi

KUALA LUMPUR, 10 Safar 1444H, Rabu – Pihak pendakwaan dalam kes meminda laporan audit 1Malaysia Development Berhad (1MDB) membabitkan bekas Perdana Menteri Datuk Seri Najib Tun Razak dan bekas Ketua Pegawai Eksekutif (CEO) 1MDB Arul Kanda Kandasamy hari ini selesai mengemukakan kesnya selepas memanggil 16 saksi.

Timbalan Pendakwa Raya Kanan Datuk Seri Gopal Sri Ram yang mengetuai pasukan pendakwaan memberitahu Hakim Mahkamah Tinggi Mohamed Zaini Mazlan bahawa pihak pendakwaan menutup kesnya hari ini selepas selesai pemeriksaan balas terhadap Arul Kanda sebagai saksi pendakwaan ke-15.

“Kami dengan ini menutup kes pendakwaan dan menawarkan 18 saksi kepada pihak pembelaan,” katanya.

Antara saksi yang ditawarkan ialah bekas Pengerusi Jawatankuasa Kira-kira Wang Negara (PAC) Datuk Nur Jazlan Mohamed, bekas Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Dzulkifli Ahmad dan bekas CEO 1MDB Datuk Shahrol Azral Ibrahim Halmi.

Hakim Mohamed Zaini kemudian memerintahkan kedua-dua pihak memfailkan hujah bertulis mereka pada 7 Okt, hujah balasan pada 14 Okt dan hujah secara lisan pada 28 Okt.

Peguam Datuk N.Sivananthan yang mewakili Arul Kanda berkata pihaknya akan mengemukakan hujah bertulis berhubung sama ada indemniti patut ditawarkan kepada anak guamnya.

Mohamed Zaini berkata beliau akan memutuskan sama ada Arul Kanda akan diberikan pembebasan penuh atau dilepaskan tanpa dibebaskan (DNAA) pada akhir kes pendakwaan.

“Saya percaya itu adalah cara yang paling tepat untuk melakukannya,” kata hakim.

Kes pendakwaan mengambil masa 43 hari, bermula pada 18 Nov 2019 dengan mendengar keterangan beberapa saksi utama termasuk bekas Ketua Setiausaha Negara Allahyarham Tan Sri Dr Ali Hamsa; bekas Ketua Audit Negara Tan Sri Ambrin Buang dan Tan Sri Dr Madinah Mohamad, bekas Pengerusi 1MDB Tan Sri Mohd Bakke Salleh dan bekas Pengarah Audit Jabatan Audit Negara (NAD) Saadatul Nafisah Bashir Ahmad.

Pada 24 Jun, mahkamah membenarkan permohonan pihak pendakwaan supaya Arul Kanda memberi keterangan terhadap Najib dalam perbicaraan itu mengikut Seksyen 63(1) akta SPRM.

Di bawah Seksyen 63(3) Akta SPRM, mana-mana saksi yang dikehendaki memberikan keterangan di bawah subseksyen 1, berhak menerima perakuan indemniti di bawah meterai mahkamah, dan perakuan tersebut hendaklah menjadi penghalang kepada semua prosiding undang-undang mengenai perkara tersebut.

Najib, 69, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.

Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan. – Bernama


Arab Saudi umum hari Wukuf pada 27 Jun, Aidiladha disambut 28 Jun

MAKKAH, 30 Zulkaedah 1444H, Isnin – Kerajaan Arab Saudi mengumumkan hari Wukuf yang merupakan kemuncak haji, adalah pada Selasa, 27 Jun ini sementara Hari Raya Aidiladha akan disambut pada Rabu, 28 Jun.

Perkara itu dinyatakan Ketua Rombongan Haji Malaysia, Datuk Seri Syed Saleh Syed Abdul Rahman serta turut dilaporkan media tempatan termasuk Saudi Gazette yang memetik kenyataan Mahkamah Agung negara itu.

Wukuf dilakukan dengan berada di padang Arafah mulai tergelincirnya matahari (waktu Zohor) pada 9 Zulhijjah (27 Jun) sehingga sebelum fajar pada 10 Zulhijjah.

Kesemua 31,600 jemaah haji Malaysia akan menyertai kira-kira tiga juta umat Islam seluruh dunia akan bergerak ke Arafah untuk melaksanakan rukun haji itu.

Syed Saleh dalam sidang media di sini berkata, tahap kesediaan khemah di Arafah dan Mina bagi operasi masyair untuk jemaah haji Malaysia kini telah mencapai tahap 80 peratus.

Menurutnya, dengan berbaki lapan hari lagi menjelang hari wukuf, pihak pengurusan di sembilan maktab penginapan akan mengadakan sesi taklimat bagi menerangkan antaranya mengenai pergerakan bas dan kemudahan di Arafah dan Mina kepada jemaah haji.

“Jemaah haji juga akan diberikan nombor dan tempat dalam khemah dalam masa terdekat ini,” katanya.

Syed Saleh berkata hampir 300 khemah di Arafah dan Mina tersedia buat jemaah haji negara dengan beberapa penambahbaikan dilakukan tahun ini termasuk khemah berdinding PVC, bekalan elektrik di Arafah terus dari pencawang dan bekalan makanan keseluruhannya dibekalkan syarikat Malaysia.

Dalam pada itu, Syed Saleh berkata setakat ini, seramai 29,212 daripada 31,600 jemaah haji negara telah berada di Makkah.

Mengenai laporan kesihatan jemaah haji pula, beliau berkata, 56 jemaah haji berada di wad pusat rawatan Tabung Haji (TH), manakala lapan orang di fasiliti kesihatan Arab Saudi.

Bagaimanapun, katanya, kesemua mereka yang mengalami jangkitan paru-paru, masalah jantung dan sistem pencernaan, sakit kulit dan sendi berada dalam keadaan stabil. – Bernama


‘Burnout’ di kalangan jururawat capai tahap tertinggi

WASHINGTON, 21 Zulhijjah 1443H, Khamis – Walaupun kebanyakan orang sudah meneruskan kehidupan dan beralih daripada ‘fasa COVID-19’, tetapi tidak bagi golongan jururawat.

Apabila varian terbaharu melanda Amerika Syarikat (AS), tekanan mental pada profesion itu telah mencapai tahap tertinggi baharu.

Tinjauan terhadap 2,500 jururawat yang dikeluarkan pada hari Rabu mendapati, bahawa 64 peratus ingin meninggalkan profesion penjagaan kesihatan, peningkatan hampir 40 peratus daripada tinjauan serupa setahun lalu.

Tiga perempat daripada mereka yang ditinjau berkata, mengalami keletihan sejak wabak itu bermula dan separuh lagi berkata mengalami perasaan trauma, tekanan melampau atau PTSD.

“Jururawat kami adalah tulang belakang sistem kesihatan kami, kata Dr Dani Bowie yang merupakan Naib Presiden Strategi Klinikal dan Transformasi di Trusted Health – kumpulan advokasi penjagaan kesihatan yang mengeluarkan tinjauan.

“Jadi, jika mereka tidak beroperasi dalam keadaan terbaik mereka, ia sangat memudaratkan kesejahteraan komuniti kami dan pesakit kami.”

Pandemik telah memburukkan lagi kekurangan jururawat AS kerana pekerja penjagaan kesihatan tidak diberi layanan setimpal dan bekerja lebih masa menyebabkan mereka berhenti beramai-ramai.

Separuh daripada jururawat yang ditinjau oleh Trusted Health berkata, mereka telah diserang secara lisan oleh pesakit atau ahli keluarga; hampir satu perempat mengatakan mereka telah diserang secara fizikal.

Biro Perangkaan Buruh AS meramalkan purata tahunan sebanyak 194,500 bukaan untuk jururawat berdaftar hingga 2030.

Data yang dikeluarkan pada hari Rabu menunjukkan bahawa wabak itu berlarutan dan kemasukan ke hospital sekali lagi menandakan keadaan tidak menjadi lebih baik – hanya lebih teruk.

Pada bulan Mac, Persatuan Hospital Amerika menghantar surat kepada Jabatan Kehakiman untuk menyokong undang-undang bagi mewujudkan perlindungan persekutuan terhadap serangan dan ugutan di kalangan pekerja penjagaan kesihatan.

Satu kajian mendapati 44 peratus pekerja penjagaan kesihatan mengalami gangguan lisan dan fizikal dalam beberapa bulan pertama wabak itu.

Walaupun terdapat peningkatan perhatian dan kesegeraan terhadap keletihan jururawat semasa wabak, hampir semua jururawat yang ditinjau oleh Trusted Health berkata, kesihatan mental mereka bukanlah keutamaan atau terdapat langkah yang tidak mencukupi untuk menyokong mereka.

“Sebagai pengurus, saya benar-benar bergelut untuk memberikan sokongan itu kepada 85 jururawat saya kerana saya tidak tahu apa yang disediakan oleh sistem kesihatan saya dalam hal menjaga kesejahteraan dan kesihatan mental jururawat saya,” kata Bowie, yang bekerja sebagai jururawat hampir sedekad.

“Saya terperangkap dalam jadual dan terpaksa bekerja sepanjang masa, jadi ia adalah persekitaran yang sangat mencabar,” katanya. – Agensi


Kes COVID-19 di AS cecah 20 juta di tahun baru

WASHINGTON, 18 Jamadilawal 1442H, Sabtu – Jumlah kes COVID-19 di Amerika Syarikat (AS) yang disahkan pada tahun baru telah melebihi 20 juta, menurut data dari Universiti John Hopkins.

Jumlah itu hampir dua kali ganda lebih banyak daripada jumlah kes di India, dan hampir satu perempat daripada lebih 83 juta kes di seluruh dunia.

AS terus mengatasi negara-negara lain dalam kes COVID-19 apabila mencapai 20 juta pada awal tahun baru, menurut data yang disimpan oleh Universiti Johns Hopkins.

Kematian COVID-19 juga meningkat di negara ini, kini berjumlah lebih daripada 346,000.

India dan Brazil berada di belakang AS dalam kes coronavirus masing-masing melebihi 10 juta dan 7 juta.

Peningkatan itu berlaku ketika beberapa pihak berlumba-lumba untuk memberi vaksin kepada berjuta-juta rakyat Amerika, tetapi telah melaksanakan dengan rentak yang perlahan dan tidak kemas.

Presiden terpilih Joe Biden mengkritik pentadbiran Donald Trump pada Selasa lalu atas kelewatan dalam menyiapkan vaksin COVID-19 dan berjanji untuk meningkatkan kelajuan vaksinasi semasa.

Namun, Biden mengakui bahawa ia ‘masih memerlukan masa berbulan-bulan untuk mendapatkan vaksin buat majoriti orang Amerika.’ – Agensi


Aidiladha disambut meriah di seluruh negara

KUALA LUMPUR, 10 Zulhijjah 1444H, Khamis – Sambutan Hari Raya Aidiladha di seluruh negara hari ini meriah dengan kebanyakan masjid dipenuhi umat Islam, termasuk pemimpin serta ketua negeri mahupun setempat, yang hadir seawal pukul 7 pagi, bersama bertakbir memuji kebesaran Tuhan dan menunaikan solat sunat Aidiladha.

Di ibu negara, ribuan umat Islam dalam kalangan warga tempatan mahupun warga asing menunaikan solat sunat Aidiladha di Masjid Negara, dengan diimamkan oleh Imam Besar masjid berkenaan Ehsan Mohd Husni, yang kemudiannya menyampaikan khutbah bertajuk Nilai Pengorbanan.

Di TERENGGANU, Sultan Terengganu Sultan Mizan Zainal Abidin bersama-sama anakanda baginda, Tengku Muhammad Ismail dan Tengku Muhammad Muaz berkenan berangkat menunaikan solat sunat di Masjid Al-Muktafi Billah Shah, Ladang di sini.

Di PERAK pula, Sultan Perak Sultan Nazrin Shah berangkat menunaikan solat sunat Aidiladha bersama kira-kira 1,000 jemaah di Masjid Sultan Azlan Shah (INTIM), Ipoh.

Sementara di KEDAH, Sultan Kedah Al-Aminul Karim Sultan Sallehuddin Sultan Badlishah dan Sultanah Kedah, Sultanah Maliha Tengku Ariff menunaikan solat sunat Aidiladha bersama jemaah lain di Masjid Zahir.

Di NEGERI SEMBILAN, Yang Dipertuan Besar Negeri Sembilan Tuanku Muhriz Ibni Almarhum Tuanku Munawir dan Tunku Ampuan Besar Negeri Sembilan Tuanku Aishah Rohani Tengku Besar Mahmud berkenan berangkat ke Masjid Diraja Tuanku Munawir, Seri Menanti, Kuala Pilah untuk menunaikan solat sunat Aidiladha.

Di KELANTAN pula Tengku Mahkota Kelantan, Dr Tengku Muhammad Faiz Petra Sultan Ismail Petra menunaikan solat sunat Aidiladha di Masjid Muhammadi serta diiringi Menteri Besar Kelantan, Datuk Ahmad Yakob dan Ketua Polis Kelantan Datuk Muhamad Zaki Harun.

Sementara di SELANGOR, Raja Muda Selangor Tengku Amir Shah Sultan Sharafuddin Idris Shah pula berkenan berangkat menunaikan solat sunat Aidiladha di Masjid Negeri Sultan Salahuddin Abdul Aziz Shah bersama kira-kira 7,000 jemaah dan solat itu dipimpin oleh Imam Besar Masjid Negeri, Muhammad Farhan Wijaya.

Di PERLIS, Pemangku Raja Perlis Tuanku Syed Faizuddin Putra Jamalullail dan Raja Puan Muda Perlis Tuanku Dr Hajah Lailatul Shahreen Akashah Khalil berkenan berangkat ke Dataran Istiadat bagi menunaikan solat sunat Aidiladha serta bersama hampir 1,300 umat Islam.

Di JOHOR, Tunku Temenggong Johor Tunku Idris Iskandar Al-Haj Sultan Ibrahim bersama adindanya Tunku Panglima Johor Tunku Abdul Rahman Sultan Ibrahim dan Tunku Putera Johor Tunku Abu Bakar Sultan Ibrahim berkenan berangkat ke Masjid Sultan Abu Bakar, Johor Bahru disertai kira-kira 1,000 jemaah untuk menunaikan solat sunat Aidiladha.

Di MELAKA pula Yang Dipertua Negeri Melaka Tun Mohd Ali Rustam menunaikan solat Aidiladha di Masjid Al-Azim, Bukit Palah dan diiringi Ketua Menteri Melaka Datuk Seri Ab Rauf Yusoh, Setiausaha Kerajaan Negeri Melaka Datuk Zaidi Johari dan Mufti Negeri Melaka Datuk Abdul Halim Tawil bersama kira-kira 3,000 jemaah.

Yang Dipertua Negeri PULAU PINANG Tun Ahmad Fuzi Abdul Razak pula menunaikan solat Aidiladha bersama kira-kira 4,000 umat Islam di Masjid Negeri Pulau Pinang di sini dan sebanyak sembilan ekor lembu turut dikorbankan pada majlis korban di kawasan parkir masjid itu untuk diagihkan kepada asnaf dan fakir miskin.

Sementara itu di SARAWAK, Premier Sarawak Tan Sri Abang Johari Tun Openg menunaikan solat sunat Aidiladha bersama jemaah lain di Masjid Jamek Negeri Sarawak di Petra Jaya, di sini.

Di SABAH, Ketua Menteri Datuk Seri Hajiji Noor menunaikan solat sunat Aidiladha bersama kira-kira 500 jemaah di Masjid Haji Noor, Serusup, Tuaran selain sebanyak empat ekor lembu bakal dikorbankan pada sambutan berkenaan.

Di PAHANG, Masjid Negeri Sultan Ahmad 1, Kuantan, Pahang menjadi tumpuan umat Islam menunaikan solat Aidiladha di negeri itu yang dipimpin oleh Imam masjid itu Shaifuddin Ngah manakala khutbah bertajuk ‘Penghayatan Pengorbanan Dalam Menangani Semasa’, disampaikan oleh Muhammad ‘Izzan Idris Al-Hafiz.- Bernama


Pasukan bomba wira kebanggaan negara: PM

KUALA LUMPUR, 3 Syawal 1443H, Rabu – Perdana Menteri Datuk Seri Ismail Sabri Yaakob menzahirkan rasa bangga dengan pasukan Jabatan Bomba dan Penyelamat Malaysia (JBPM) yang sentiasa komited dalam menggalas tanggungjawab demi keselamatan Keluarga Malaysia.

Beliau menyifatkan pasukan tersebut sebagai wira kebanggaan negara dan barisan hadapan yang sentiasa bersedia tanpa mengira waktu untuk membantu Keluarga Malaysia yang memerlukan pertolongan.

“Siap siaga pada setiap bencana, marak api mereka tawan, untuk menyelamatkan Keluarga Malaysia demi tugas yang diamanahkan,” katanya menerusi hantaran di laman Facebooknya hari ini, sempena Hari Anggota Bomba Sedunia,

“Terima kasih kepada anggota bomba dan penyelamat negara. Selamat Hari Bomba Sedunia, Bomba barisan hadapan Keluarga Malaysia,” tambahnya.

Hari Anggota Bomba Sedunia disambut pada 4 Mei setiap tahun dan tema pada tahun ini ialah ‘Bomba Frontliners Keluarga Malaysia’. – Bernama


ISMA Johor Bahru santuni wanita kehilangan suami, ibu pada hari sama

Oleh Zuhayati Yazid

BANGI, 12 Rabiulawal 1444H, Ahad – Ibarat jatuh ditimpa tangga, ia gambaran paling tepat bagi menyatakan kesedihan seorang wanita dari Johor Bahru yang kehilangan dua orang tersayang secara serentak.

Dikenali sebagai Zura, wanita tabah itu mengakui tidak menyangka terpilih untuk melalui saat duka ini selepas kehilangan suami dan ibu pada hari yang sama.

Kongsi Zura, suaminya disahkan meninggal dunia ketika cuba menyelamatkan anaknya yang jatuh dan lemas di sungai berdekatan rumah mereka.

Walaupun suaminya boleh berenang namun Zura menganggap ia sudah suratan takdir apabila arwah tidak dapat diselamatkan melalui bantuan kecemasan penduduk kampung.

Ketika sedang menguruskan jenazah suaminya, Zura dikejutkan pula dengan pemergian ibunya.

Kini Zura yang bertugas sebagai jururawat di Hospital Sultanah Aminah meneruskan kehidupan bersama empat anak masih bersekolah.

Musibah itu mendapat perhatian Ketua Biro Keluarga Masyarakat Ikatan Muslimin Malaysia (ISMA) Johor Bahru, Nurul Hidayah Asaad yang menziarahinya, semalam.

Dalam kunjung berkenaan ISMA Johor Bahru menghulurkan sumbangan dan bantuan bagi meringan beban wanita cekal itu menerusi derma Tabung Kasih Ummah.

Tabung itu dilancarkan khas bagi membantu mereka yang berdepan musibah dan memerlukan.

Orang ramai yang berminat boleh menyalurkan bantuan melalui akaun RHB Bank: 20129160030350 di atas nama Pertubuhan Ikatan Muslimin Malaysia Johor Bahru.


Tiada rakyat kita terbabit gempa bumi Afghanistan

PUTRAJAYA, 24 Rabiulawal 1445H, Selasa – Kementerian Luar Negeri mengesahkan tiada rakyat Malaysia dilaporkan mengalami kecederaan atau menerima kesan secara langsung akibat kejadian gempa bumi yang melanda Wilayah Herat, Afghanistan pada 7 Oktober lalu.

Wisma Putra dalam kenyataan hari ini memaklumkan, perkara itu disahkan melalui Suruhanjaya Tinggi Malaysia di New Delhi.

“Kerajaan Malaysia mengucapkan takziah dan menzahirkan rasa simpati yang mendalam kepada kerajaan serta rakyat Afghanistan yang terjejas susulan gempa bumi itu.

“Kejadian itu mengakibatkan kehilangan banyak nyawa dan ribuan orang lagi cedera serta kemusnahan harta benda dan infrastruktur awam,” katanya.

Pada masa sama katanya, rakyat Malaysia menzahirkan solidariti kepada rakyat Afghanistan pada waktu yang sukar ini.

“Ingatan dan doa ikhlas rakyat Malaysia adalah bersama-sama, khususnya kepada mereka yang terkesan dengan bencana ini,” katanya.

Pada masa ini, urusan konsular yang membabitkan rakyat Malaysia di Afghanistan dikendalikan oleh Suruhanjaya Tinggi Malaysia di New Delhi.

Terdahulu, Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (OCHA) melaporkan, lebih 11,000 orang terjejas akibat beberapa siri gempa bumi melanda wilayah Herat, Afghanistan pagi Sabtu.

Sekurang-kurangnya 11 kampung di Afghanistan telah musnah dalam kejadian gempa bumi itu, menurut kumpulan bantuan PBB pada petang Ahad, lapor Agensi Berita In Jerman (dpa).


AS, Perancis dan Itali hantar lebih banyak senjata ke Ukraine

WASHINGTON, 13 Rejab 1444H, Sabtu – Amerika Syarikat (AS), Perancis, dan Itali akan menghantar lebih banyak senjata ke Ukraine, mengetepikan amaran Russia, yang sedang menjalankan operasi ketenteraan terhadap republik bekas Soviet itu.

Pentagon pada hari Jumaat mengumumkan pakej senjata baharu bernilai $2.2 bilion untuk Ukraine termasuk bom dan roket, dengan menggandakan julat peluru yang telah digunakan oleh Kiev terhadap tentera Russia.

Jurucakap Pentagon, Pat Ryder mengenal pasti peluru baharu itu sebagai Bom Lancaran Darat Berdiameter Kecil (GLSDB).

“Ini memberi mereka keupayaan jarak yang lebih jauh…,” katanya mengenai peluru yang dilaporkan boleh mencapai sasaran sehingga 150 kilometer (93 batu) jauhnya.

GLSDB berpotensi memberi Ukraine keupayaan untuk menyerang di mana-mana lokasi di Donbas, yang menampilkan Luhansk dan Donetsk, serta wilayah lain, yang telah diambil alih oleh Moscow.

Kumpulan senjata baharu Amerika menjadikan jumlah bantuan AS untuk Ukraine lebih $29 bilion sejak bermulanya konflik pada Februari tahun lalu.

Sejak awal perang, sekutu Barat Ukraine, termasuk Washington dan Kesatuan Eropah, telah membekalkan konsainan besar persenjataan berat ke Kiev dan menampar Russia dengan banyak sekatan.

Moscow berkata langkah sedemikian hanya akan memanjangkan perang. – Agensi


DHL Express cerita pengalaman bawa vaksin ke Malaysia

SEPANG, 9 Rejab 1442H, Ahad – Penghantar perkhidmatan ekspres, DHL Express bangga dapat menjadi sebahagian daripada kumpulan menguruskan penghantaran vaksin COVID-19.

DHL Express sebelum ini dilantik sebagai ejen untuk pengedaran vaksin Pfizer BioNTech di peringkat global.

Perjalanan vaksin Pfizer-BioNTech ke Malaysia yang tiba pagi tadi menggunakan pesawat MH604, dari kilang Pfizer di Belgium diuruskan oleh Pfizer dan DHL melalui perjanjian di peringkat global.

Pengarah Urusan DHL Express Malaysia dan Brunei, Julian Neo berkata, pihaknya melalui pelbagai cabaran semasa menguruskan penghantaran ini.

Beliau berkata, salah satu cabaran utama yang dihadapi ketika penghantaran vaksin COVID-19 adalah memastikan suhu berada pada tahap yang telah ditetapkan.

Katanya, vaksin tersebut diletakkan dalam bungkusan termal yang direka khas untuk memastikan suhu vaksin itu mencapai piawaian yang ditetapkan oleh pengeluar.

“Setiap penghantaran dibungkus dengan ais kering bagi mengekalkan tahap suhu dan juga mengelakkan sebarang masalah berlaku apabila penghantaran ke kawasan yang kekurangan infrastruktur.

“Selain itu, setiap bungkusan termal yang mengandungi vaksin itu juga turut dilengkapi dengan alat penjejak sistem kedudukan global (GPS) bagi memantau kedudukan dan keberadaannya sepanjang proses penghantaran,” katanya dalam satu kenyataan di sini, hari ini.

Katanya, bagi memenuhi keperluan vaksin global dalam tempoh dua tahun ini, syarikat itu menjangkakan penggunaan 200,000 pembungkus pallet, 15 juta kotak penyejuk serta 15,000 penerbangan bagi menyempurnakan rantaian penghantaran vaksin di seluruh dunia.


Presiden Palestin, Menteri Pertahanan Israel bertemu di Ramallah

RAMALLAH, 21 Muharram 1443H, Isnin – Presiden Palestin Mahmoud Abbas mengadakan pertemuan dengan Menteri Pertahanan Israel Benny Gantz pada Ahad malam di bandar Ramallah di Tebing Barat, lapor Xinhua, memetik seorang pegawai kanan Palestin.

Anggota jawatankuasa pusat parti Fatah yang dipimpin Abbas, Hussein al-Sheikh dalam satu kenyataan menyatakan Abbas bertemu dengan Gantz di Ramallah dan berbincang mengenai hubungan Israel-Palestin.

Pertemuan itu adalah yang pertama sejak 2014, sejak rundingan damai antara kedua-dua pihak terhenti.

Gantz berbincang dengan Abbas mengenai meneruskan hubungan antara kedua-dua pihak dan meningkatkan ekonomi pihak berkuasa Palestin, lapor media Israel.

Pada 20 Julai, Gantz menerusi Twitternya berkata “pembinaan kepercayaan antara Israel dan pihak berkuasa Palestin akan memberi manfaat kepada ekonomi dan keselamatan seluruh rantau”

Proses damai Palestin-Israel terhenti sejak April 2014. Rundingan damai selama sembilan bulan yang ditaja Amerika Syarikat itu tidak membuah hasil berikutan perbezaan pendapat yang ketara mengenai isu persempadanan, keamanan dan penempatan Israel. – Bernama


Tindakan agresif puak Yahudi ceroboh al-Aqsa takkan dibiarkan

BAITULMAQDIS, 8 Safar 1445H, Jumaat – Majlis Fatwa Tertinggi Islam memberi amaran terhadap tindakan agresif pihak berkuasa pendudukan Israel mengawal Masjid al-Aqsa di Baitulmaqdis, melalui serbuan berkala puak haram Yahudi di tapak suci itu.

Dalam satu kenyataan, Majlis itu menegaskan kebimbangannya terhadap penguasaan Israel dan usaha untuk memulakan pembinaan kuil Yahudi di tapak Masjid Al-Aqsa.

Bagaimanapun katanya, serbuan yang kerap dibuat oleh puak pelampau Yahudi di Masjid al-Aqsa tidak akan mengubah status undang-undang, agama dan sejarah masjid sebagai wakaf Islam untuk seluruh umatnya dan menjamin akan terus dipertahankan.

Majlis itu dalam mesyuarat yang dipengerusikan Mufti Besar Baitulmaqdis dan Wilayah Palestin, Sheikh Muhammad Hussein, mengulangi kecamannya terhadap serangan ke atas masjid berkenaan – sebagai simbol kesucian Islam – di bawah perlindungan kebebasan bersuara.

Tegasnya, jenayah keji dan kebencian ini sama seperti perbuatan terkutuk membakar al-Quran kerana menyemarakkan kebencian dan keganasan, serta mendorong ke arah perang agama.

Ia juga mengecam tindakan pengganas Israel merobohkan rumah Palestin, merampas tanah, memusnahkan tanaman, mengawal dan mengeksploitasi sumber semula jadi Palestin, yang disifatkan sebagai usaha pembersihan etnik serta kaum yang menjijikkan.

Majlis Fatwa turut mengulangi pendiriannya berhung larangan penyertaan atau pencalonan dalam pilihan raya perbandaran Israel di Baitulmaqdis yang diduduki, kerana bimbang kepada pelanggaran undang-undang agama dan konsensus negara.

Ini kerana, majlis perbandaran adalah batu loncatan buat pihak berkuasa pendudukan Israel melaksanakan projek penempatan haram dan mengawal Baitulmaqdis dengan menyekat perumahan penduduk Palestin serta mengenakan cukai terlalu tinggi ke atas mereka.- Agensi


Masjid di Jerman sasaran vandalisme

COLOGNE, 8 Rejab 1443H, Khamis – Sebuah masjid di Jerman berdepan serangan vandalisme oleh pihak tidak bertanggungjawab yang menconteng pintu masjid dengan grafiti perkauman, lapor Agensi Anadolu.

Ketua Turkish-Islamic Union for Religious Affairs (DITIB) berkata, masjid di Dortmund itu telah dirosakkan pada Rabu apabila penyerang tidak dikenali melukis simbol swastika pada salah satu pintunya.

Katanya, serangan sama turut berlaku ke atas masjid-masjid di Dortmund bulan lalu, dan semakin meningkat baru-baru ini.

“Kami menuntut pihak berkuasa mengambil tindakan segera dan melindungi tempat ibadat kami.

“Kami akan meneruskan perjuangan menentang perkauman di Dortmund bersama semua institusi demokrasi.

“Kami akan terus melakukan yang terbaik untuk memastikan Dortmund kekal sebagai bandar toleransi,” katanya.

Susulan insiden itu, pihak polis yang memeriksa keadaan masjid bertindak menutup simbol swastika berkenaan dengan cat semburan.-  Agensi


Britain mungkin laksana dos penggalak ke-5?

LONDON, 20 Syaaban 1443H, Rabu – Program vaksinasi COVID-19 bagi dos penggalak sedang giat dilaksanakan di Britain, yang kini berada pada fasa pemberian suntikan dos keempat.

Suntikan keempat akan diberikan kepada semua individu berusia lebih 75 tahun, penghuni rumah jagaan dan pesakit yang mempunyai sistem imunisasi lemah mulai minggu ini.

Bagaimanapun, Setiausaha Kesihatan, Sajid Javid seolah-olah memberi bayangan bahawa dos tambahan akan diberikan kepada jutaan individu yang layak menjelang akhir tahun ini.

Ditanya sama ada pemberian dos penggalak kelima akan diberikan, Javid mendakwa ‘berkemungkinan’ langkah itu diambil kepada mereka yang berusia 50 tahun ke atas.

Namun katanya, keputusan itu masih belum dimuktamadkan.

Javid berkata, kerajaan akan mengikut nasihat Jawatankuasa Bersama Vaksinasi dan Imunisasi (JCVI) serta panel saintis berpengaruh sebelum memutuskan perkara berkenaan.

“Setakat ini nasihat terbaharu mereka adalah keperluan dos penggalak diberikan kepada lebih ramai individu menjelang akhir tahun ini. Tetapi kita menunggu nasihat lanjut itu,” katanya.

Bulan lalu, JCVI mencadangkan bahawa program vaksinasi harus meliputi semua individu berumur lebih 75 tahun, penghuni rumah jagaan dan mereka yang mempunyai imun lemah, membabitkan kira-kira lapan juta orang.

Kebelakangan ini, kebimbangan timbul ekoran peningkatan semasa kes kemasukan ke hospital yang dikatakan menjadi petanda awal penurunan imuniti daripada dos penggalak. – Agensi


Rohingya tuntut hak kewarganegaraan dari Myanmar

DHAKA, 28 Syaaban 1444H, Selasa – Pelarian Rohingya menuntut kewarganegaraan dan hak asasi mereka dijamin sebelum kembali ke Myanmar, tatkala usaha penghantaran pulang sedang dijalankan.

Kira-kira 1.2 juta pelarian Rohingya tinggal di kem-kem kosong di Cox’s Bazar, Bangladesh – di mana kebanyakan mereka melarikan diri daripada keganasan serta penganiayaan rejim Myanmar pada 2017.

Sepasukan wakil dari Myanmar tiba minggu lalu untuk mengesahkan pelarian Rohingya di kem Bangladesh, yang berpotensi untuk dibawa pulang ke negara asal.

Langkah itu sebagai sebahagian daripada projek perintis penghantaran pulang, yang  tertangguh selama bertahun-tahun.

Pihak berkuasa menjangkakan 400 orang akan dibenarkan pulang ke tanah air mereka, sebahagian daripada lebih 1,100 yang disenaraikan sebagai kumpulan pertama berpotensi dihantar balik ke Myanmar.

Bagaimanapun, agensi pelarian Pertubuhan Bangsa-Bangsa Bersatu (UNHCR) menyifatkan keadaan di negeri Rakhine, Myanmar masih tidak kondusif untuk kepulangan pelarian Rohingya.

Dalam satu kenyataan, UNHCR berkata, pihaknya tidak terbabit dalam perbincangan ke arah penghantaran pulang pelarian Rohingya di Bangladesh ke Myanmar, walaupun menyedari projek itu telah dicadangkan oleh China.

“Kami mengulangi bahawa setiap pelarian mempunyai hak untuk pulang ke negara asal, tetapi tiada pelarian perlu dipaksa berbuat demikian,” kata UNHCR.- Agensi


Jabatan Peguam Negara nafi pendakwaan ke atas KSN

BANGI, 16 Syawal 1444H, Ahad – Jabatan Peguam Negara hari ini menafikan sekeras-kerasnya telah mengeluarkan kenyataan berhubung pendakwaan ke atas Ketua Setiausaha Negara (KSN), Tan Sri Zuki Ali.

Penafian itu ditegaskan jabatan itu sebagai merujuk kepada kenyataan media dengan rujukan: PN.PRO.100-3/6/4 Jld. 5 (11) Pendakwaan Ke atas Tan Sri Zuki Bin Ali – Ketua Setiausaha Negara (KSN).

Kenyataan media palsu itu mendakwa, pendakwaan itu diambil susulan arahan Perdana Menteri, Datuk Seri Anwar Ibrahim setelah menerima kertas siasatan daripada Pegawai Khas Perdana Menteri berhubung isu pendakwaan ke atas Zuki.

“Jabatan Peguam Negara menegaskan bahawa keputusan untuk mengenakan pertuduhan Tan Sri Zuki Ali adalah berdasarkan keterangan dan fakta hasil daripada penyiasatan dan bukan atas desakan oleh mana-mana pihak atau faktor lain.

“Keputusan dibuat dengan adil berdasarkan keterangan dalam kertas siasatan, tidak memihak kepada sesiapa bagi memastikan keadilan yang sewajarnya selaras dengan bidang kuasa Peguam Negara yang diperuntukkan di bawah Perkara 145(3) Perlembagaan Persekutuan,” dakwa kenyataan itu.

Kenyataan palsu bertarikh 5 Mei itu turut mendakwa, kononnya Jabatan Peguam Negara menafikan tohmahan terhadap wujudnya pendakwaan terpilih.

“Sekiranya terdapat keterangan dan bukti kukuh bahawa mana-mana individu telah melakukan kesalahan di bawah mana-mana peruntukan undang-undang, individu tersebut akan didakwa berdasarkan peruntukan undang-undang tanpa mengira status dan latar belakang,” katanya.


Hina Jata Negara: Perbuatan ekstremis layak dilucut kerakyatan

BANGI, 11 Zulkaedah 1441H, Jumaat – Meskipun Kementerian Dalam Negeri (KDN) sudah mengharamkan buku yang didakwa menghina Jata Negara, siasatan lanjut dan hukuman tegas perlu dilakukan ke atas dalang yang terbabit mengikut peruntukan undang-undang demi perpaduan dan keamanan kita kecapi.

Ketua Perhubungan Negeri (KPN) Ikatan Muslimin Malaysia (ISMA) Melaka, Ustaz Ir Mohd Khoushaini Mohd Naim berkata, tindakan pihak tidak bertanggungjawab ini sungguh ekstremis dan provokatif serta langsung tidak menghormati tiga teras negara iaitu Islam, Melayu dan raja.

Katanya, istilah Rebirth, Reformasi, Resistance dan Hope yang digunakan jelas menunjukkan adanya gerakan yang berani mahu mengubah identiti negara.

“…bukan sahaja tidak menghormati Perlembagaan Persekutuan dan bercanggah dengan Rukun Negara iaitu Kesetiaan kepada Raja dan Negara, bahkan layak dianggap sebagai pengkhianat negara dan dilucutkan kerakyatan.

“Apakah mereka setia dan layak tinggal di negara ini? Mereka belajar di mana? Apakah mereka lupa identiti Malaysia sebagai sebuah negara Islam?,” soalnya dalam satu kenyataan.

Pada masa sama, Ustaz Khoushaini hairan apabila Ahli Dewan Undangan Negeri (ADUN) DAP Tanah Rata, Chiong Yoke Kong menyifatkan isu kontroversi berkenaan adalah perkara kecil dan meminta semua menghormati hak bersuara serta tidak terlalu sensitif terhadap karya seni.

“Tidakkah Yoke Kong dapat membezakan antara karya seni dan lambang identiti negara yang seharusnya dihormati? Mungkin beliau perlu kembali ke sekolah untuk belajar Rukun Negara?,” soalnya sinis.

Beliau menegaskan, Jata Negara adalah lambang rasmi kerajaan Malaysia yang telah diperkenankan dan diwartakan oleh raja-raja Melayu pada 30 Mei 1952.

Jelasnya, dalam peruntukan undang-undang turut menyebutkan tentang larangan menggunakan lambang negara dengan kaedah yang tidak wajar dalam Seksyen 5 Akta Lambang dan Nama (Mencegah Penggunaan Tidak Wajar) 1963.

“Justeru, seluruh rakyat diseru bangun mempertahankan identiti negara dan sama-sama membuat laporan polis,” tegasnya.

Sebelum ini, buku ‘Rebirth: Reformasi, Resistance, And Hope In New Malaysia suntingan penulis, Kean Wong tular di media sosial dan mendapat kecaman netizen kerana mempamerkan logo mirip Jata Negara yang diubah suai sebagai penghias muka hadapan.

Buku itu diharamkan Kementerian Dalam Negeri berkuat kuasa semalam.

Menurut Warta Kerajaan bertajuk Perintah Mesin Cetak dan Penerbitan (Kawalan Hasil Penerbitan Tidak Diingini) 2020, ia membabitkan larangan secara mutlak terhadap buku berkenaan.


Kontraktor tidak mengaku salah gali tanah kerajaan secara haram

TEMERLOH, 6 Safar 1445H, Rabu – Seorang kontraktor dihadapkan ke Mahkamah Sesyen di sini hari ini, atas pertuduhan menggali tanah milik kerajaan secara haram di Kampung Bolok di sini, April lepas.

Ee Tze Shien, 38, bagaimanapun mengaku tidak bersalah atas tuduhan itu yang dibacakan di hadapan Hakim Jamaludin Mat.

Dia didakwa melakukan kesalahan tersebut di Kampung Bolok, Mukim Semantan di sini pada 2.05 petang, 13 April lepas.

Pertuduhan dibuat mengikut Seksyen 425(1)(b) Kanun Tanah Negara Akta 828 yang memperuntukkan hukuman denda maksimum RM500,000 atau penjara maksimum lima tahun, jika sabit kesalahan.

Pada prosiding hari ini, Pegawai Pendakwa dari Unit Penguatkuasaan Negeri Pahang (UPNP) Muhammad Taqiyuddin Azizan menawarkan jaminan RM20,000 dengan seorang penjamin.

Bagaimanapun, peguam Mazura Ismail yang mewakili Ee, merayu jumlah itu dikurangkan atas alasan kewangan tertuduh yang tidak dapat bekerja kerana jentera digunakan anak guamnya disita selepas kejadian tersebut.

“Walaupun tidak mempunyai pendapatan sejak empat bulan lepas, tertuduh tetap menanggung sewaan jentera dan mesin kepada pemiliknya selain masih membayar gaji pekerja,” katanya.

Mazura juga memaklumkan tertuduh yang beralamat di Mentakab, tidak berisiko untuk melarikan diri kerana mempunyai isteri dan anak di daerah ini.

Hakim Jamaludin membenarkan jaminan RM10,000 dengan seorang penjamin berserta syarat pasport diserahkan kepada mahkamah sehingga kes selesai dan menetapkan sebutan semula kes pada 5 Oktober ini.- Bernama


Mahkamah beri amaran keras kepada Najib ‘serang’ Zeti

KUALA LUMPUR, 23 Jamadilawal 1442H, Khamis – Mahkamah Tinggi di sini hari ini mengeluarkan amaran keras kepada bekas Perdana Menteri Datuk Seri Najib Tun Razak agar tidak mengulangi “serangan secara maya” terhadap bekas Gabenor Bank Negara Malaysia Tan Sri Dr Zeti Akhtar Aziz.

Dalam keputusannya, Hakim Collin Lawrence Sequerah berkata walaupun tidak ada keperluan untuk mahkamah mengenakan “gag order” (perintah sekatan) terhadap Najib, Ahli Parlimen Pekan itu harus berhenti membuat kenyataan berhubung kes 1Malaysia Development Berhad (1MDB) seolah-olah perbicaraan itu berlangsung dalam domain awam.

“Sehubungan itu, mahkamah ini mengeluarkan amaran keras kepada tertuduh agar tidak mengulangi perbuatannya dan mahkamah akan mengambil apa juga tindakan yang perlu bagi melindungi integriti institusi ini,” kata hakim.

Mahkamah membuat keputusan itu selepas pihak pendakwaan pada Selasa menggesa mahkamah mengenakan amaran keras terhadap Najib kerana melakukan “serangan” ke atas Zeti yang merupakan seorang saksi dalam kes 1MDB, menerusi Facebook beliau.

Timbalan Pendakwa Raya Kanan Datuk Seri Gopal Sri Ram membangkitkan isu itu susulan kenyataan Najib dalam hantaran menerusi Facebooknya pada 29 Dis lepas mendakwa Zeti menerima wang daripada 1MDB. – Bernama


Pertama dalam sejarah, pasukan NFL lantik muslim jadi ketua jurulatih

NEW YORK, 3 Jamadilakhir 1442H, Sabtu – Pasukan Liga Bola Sepak Nasional (NFL) Amerika Syarikat, The New York Jets mengumumkan bahawa mereka telah mencapai kesepakatan untuk melantik Robert Saleh, sebagai ketua jurulatih muslim pertama dalam sejarah bola sepak Amerika, lapor Anadolu Agency.

Jets mengumumkan perjanjian itu pada hari Khamis, dengan menyatakan bahawa Saleh ‘akan menjadi ketua jurulatih ke-20 Jets dalam sejarah francais dan jurulatih ke-18 mereka sebelum bermulanya musim baru’.

Saleh, yang berasal dari Dearborn, Michigan dan berketurunan Lubnan, sebelum ini menghabiskan empat tahun sebagai penyelaras pertahanan untuk pasukan San Francisco, 49ers.

Dia juga pernah bekerja untuk pasukan NFL lain termasuk Jacksonville Jaguars dan Seattle Seahawks, menurut pengumuman Jets.

“Tahniah kepada Coach Saleh dan keluarganya. @Nyjets anda mempunyai jurulatih yang hebat dan orang yang sangat baik,” kata salah seorang pemain 49ers, Robbie Gould di Twitter.

Keputusan Jets menjadikan Saleh sebagai ketua jurulatih muslim pertama untuk pasukan NFL, menurut laporan NBC yang memetik kenyataan daripada kumpulan advokasi Majlis Hubungan Amerika-Islam (CAIR).

“Kami mengalu-alukan perkembangan ini sebagai satu lagi tanda peningkatan penerimaan dan pengiktirafan muslim Amerika dalam masyarakat kita yang pelbagai,” kata jurucakap, Ibrahim Hooper menerusi satu kenyataan di Twitter dan laporan NBC. – Agensi


Sebar kekejaman rejim Zionis di media sosial

BANGI, 2 Syawal 1442H, Jumaat – Persatuan Belia Islam Nasional (PEMBINA) Universiti Kebangsaan Malaysia (UKM) mengajak umat Islam membantu rakyat Palestin yang ketika ini sedang berjuang menentang kekejaman rejim Zionis.

Menyebarkan kesedaran mengenai rejim negara haram antara tindakan yang boleh dilakukan selain membantah kekejaman mereka.

Kita juga boleh melaporkan akaun media sosial milik mereka, menyalurkan sumbangan serta terus bertawakkal agar umat Islam di sana terbela.

Yang di-Pertua PEMBINA UKM, Naqib Zahid berkata, walaupun umat Islam negara ini sedang menyambut kemenangan – susulan berjaya mengharungi bulan Ramadan – namun begitu tidak sama nasibnya dengan saudara di Palestin.

“Mereka sedang berjuang menentang kekejaman rejim Zionis. Empat keluarga di Syeikh Jarrah diusir daripada tempat tinggal mereka, harta dirampas dan kesucian Masjid Al-Aqsa dirosakkan.

“Rejim pengganas Zionis ini tidak sahaja membalas bantahan penduduk Palestin dengan melepaskan gas pemedih mata di perkarangan Masjid Al-Aqsa sewaktu solat tarawih dan di Syeikh Jarreh, bahkan melepaskan bom di Gaza,” katanya dalam satu kenyataan.

Sehubungan itu, beliau menggesa kerajaan Malaysia tidak berdiam diri, sebaliknya mengambil tindakan sewajarnya dalam hal ini.

“Sebagai sebuah kerajaan Islam ambil peranan untuk terus mendesak Israel di medan-medan antarabangsa dan bekerjasama dengan kerajaan Islam yang lain bagi membela nasib Palestin,” katanya.

Setakat ini, lebih 103 rakyat Palestin terbunuh manakala 580 yang lain cedera dalam serangan ganas berterusan ke atas Semenanjung Gaza sejak Isnin.

Ketegangan di wilayah itu meningkat sejak mahkamah Israel minggu lalu memerintahkan pengusiran keluarga Palestin dari kejiranan Sheikh Jarrah di Baitulmaqdis Timur.


Bertindak! Jawatankuasa Khas Bebas Darurat perlu reda kegelisahan rakyat

BANGI, 16 Syawal 1442H, Jumaat – Jawatankuasa Khas Bebas Darurat perlu proaktif supaya kepercayaan rakyat terhadap kerajaan dalam tempoh darurat tidak terjejas, kata Prof Madya Datuk Dr Wan Ahmad Fauzi Wan Husain.

Pengarah Institut Tamadun dan Kajian Strategik, Universiti Malaysia Pahang (UMP) menyarankan perkara itu bagi membolehkan kepimpinan negara menumpukan usaha menangani penularan wabak COVID-19, sekali gus memulihkan ekonomi.

“Sebagai sebuah jawatankuasa bebas yang masih belum tercalar kewibawaannya, kewujudan jawatankuasa khas bebas diharapkan boleh meneliti pelaksanaan peruntukan ordinan serta keperluan-keperluan lain untuk mengatasi penularan wabak COVID-19 dan memulihkan ekonomi negara dengan lebih berkesan,” katanya dalam satu kenyataan, hari ini.

Tambahnya, Jawatankuasa Khas Bebas Darurat perlu proaktif bagi membantu kerajaan menilai keperluan semasa, selain menjawab isu-isu kewajaran sama ada tempoh darurat dikekalkan atau sebaliknya.

Katanya, jawatankuasa yang terdiri daripada pakar-pakar dalam pelbagai bidang serta wakil-wakil parti politik itu juga perlu berperanan aktif dan bukan setakat menerima laporan daripada pihak kerajaan.

“Setidak-tidaknya cadangan, ulasan dan teguran jawatankuasa khas bebas dapat mengekalkan tadbir urus yang baik dalam pengurusan kerajaan sepanjang tempoh darurat,” katanya.

Mengulas lanjut, Prof Wan Ahmad Fauzi berkata, rakyat gelisah kerana kes jangkitan harian COVID-19 semakin meningkat meskipun Ordinan Darurat telah berkuat kuasa.

Katanya, rakyat juga semakin sensitif dan membandingkan langkah-langkah pengawalan serta pemvaksinan yang berlaku di seluruh dunia seperti dipamerkan di kaca televisyen dan media sosial

“Rakyat yang disogok dengan pelbagai maklumat dalam media sosial pastinya tidak mudah untuk membezakan yang mana kebenaran, dan sebaliknya.

“Kesan daripada kekurangan maklumat tentang usaha dan jawapan kepada pelbagai isu berbangkit, turut mengheret institusi Yang di-Pertuan Agong yang dijadikan sasaran fitnah, cercaan dan tohmahan oleh pihak tidak bertanggungjawab,” katanya.

Justeru, katanya, dalam keadaan yang semakin mencambahkan polemik dalam masyarakat, rakyat sudah pasti ingin mendengar perkembangan di dalam negara daripada mulut Jawatankuasa Khas Bebas Darurat.

Jelasnya, rakyat tidak wajar dibiarkan bersangka buruk terhadap polisi dan tindak-tanduk kerajaan berikutan dakwaan yang dilontarkan oleh pelbagai pihak.

“Rakyat (juga) tidak patut mempunyai persepsi bahawa jawatankuasa khas bebas akan hanya menghadap SPB Agong pada penghujung bulan Julai 2021, setelah ahlinya dilantik pada 9 Februari 2021, untuk menyampaikan nasihat,” katanya.


Saranan boikot hanya susahkan peniaga makanan: Ismail Sabri

BANGI, 29 Jamadilakhir 1444H, Ahad – Kerajaan sepatutnya bertanggungjawab menangani isu berkaitan harga barangan dan makanan, bukan bersikap lepas tangan atau menghukum golongan peniaga.

Justeru, saranan pihak tertentu supaya memboikot peniaga kedai makan yang tidak mahu menurunkan harga makanan bukan penyelesaian kepada masalah, sebaliknya bakal menyusahkan lagi golongan berkenaan, kata bekas Perdana Menteri, Datuk Seri Ismail Sabri Yaakob.

“Dengan tahun arnab, saya berharap Malaysia lebih cergas dari segi ekonomi dan perkembangan ekonomi lebih baik berbanding tahun lepas. Dari segi kos sara hidup dapat dikurangkan kerana rakyat mengadu tentang kos sara hidup yang tidak menentu.

“Malah hari ini, saya dapat tahu dari laporan media tentang harga makanan meningkat, boikot kedai makan. Jadi perkara ini atau kenyataan seperti ini tidak membantu rakyat, bahkan lebih menyusahkan peniaga di restoran,” katanya seperti dilapor Berita Harian, hari ini.

Menurut Naib Presiden UMNO itu, bukan perkara pelik sekiranya peniaga menaikkan harga sekiranya kos bahan mentah meningkat.

“Kalau bahan mentah meningkat, ayam harganya mahal, sayur mahal, ikan harga mahal, pasti peniaga di restoran menaikkan harga.

“Kalau kita boikot peniaga, kita akan lebih menyusahkan peniaga dan tak membantu mereka,” katanya.

Terdahulu, Menteri Ekonomi, Rafizi Ramli menegur sikap sesetengah peniaga restoran dan kedai makan yang masih enggan menurunkan harga makanan dan minuman mereka, meskipun harga bahan mentah di pasaran telah turun.

Beliau berkata, kerjasama daripada peniaga restoran dan kedai makan untuk menyeimbangkan harga jualan mereka dengan bahan mentah amat penting untuk membantu rakyat menambah ruang perbelanjaan dan mengurangkan beban kewangan mereka.

Selain itu, Timbalan Presiden PKR juga menyarankan pengguna bertindak lebih proaktif terhadap perubahan harga barangan dengan mengelak daripada berkunjung ke restoran dan kedai makan yang masih menawarkan harga makanan dan minuman yang tinggi.


Terpedaya kerja ‘like and share’, wanita rugi RM110,556

KUANTAN, 15 Zulkaedah 1444H, Ahad –  Seorang suri rumah mendakwa kerugian RM110,556 selepas diperdayakan sindiket penipuan yang menawarkan pekerjaan sambilan menerusi aplikasi media sosial.

Ketua Polis Pahang, Datuk Yahaya Othman berkata, mangsa yang berusia 36 tahun mendakwa pautan iklan di Telegram pada 30 Mei lepas hanya memerlukan dia membuat tanda suka dan berkongsi video YouTube.

“Mangsa berkata ditawarkan komisen antara 15 ke 20 peratus bagi melakukan lapan tugasan namun dia perlu membuat bayaran terlebih dahulu bagi mendapatkan pautan ke video terlibat.

“Tertarik dengan jumlah komisen menyebabkan mangsa mengeluarkan wang simpanan serta meminjam daripada rakan-rakan untuk membayar suspek,” katanya menerusi kenyataan di sini hari ini.

Yahaya berkata mangsa telah membuat 21 transaksi pemindahan wang secara dalam talian ke lima akaun diberikan suspek sebelum menyedari dirinya ditipu dan telah membuat laporan di Ibu Pejabat Polis Daerah (IPD) Kuantan semalam.

Yahaya menasihatkan orang awam agar tidak mudah terpedaya dengan tawaran iklan di media sosial terutamanya yang menawarkan keuntungan tinggi dan pekerjaan mudah. -Bernama


Kelonggaran rentas negeri bagi kes tertentu perlu kebenaran polis

KUALA LUMPUR, 28 Jamadilawal 1442H, Selasa – Kelonggaran pergerakan rentas negeri dalam tempoh pelaksanaan Perintah Kawalan Pergerakan (PKP) bermula tengah malam ini akan diberikan bagi kes-kes tertentu di seluruh negara dengan syarat utama perlu mendapatkan kebenaran pihak Polis Diraja Malaysia.

Menteri Kanan Kluster Keselamatan Datuk Seri Ismail Sabri Yaakob berkata ini termasuklah mereka yang terkandas di kampung, yang telah membeli tiket penerbangan atau tiket bas ekspres masing-masing.

“Mereka dibenarkan meneruskan perjalanan. Kelonggaran hanya diberi kepada mereka yang mempunyai sebab tertentu, ada yang melawat keluarga sakit di hospital, kes-kes tertentu seperti ini dibenarkan jadi jangan bimbang kalau terperangkap di kampung,” katanya pada sidang media di sini hari ini.

Beliau seterusnya meminta mereka yang masih terkandas di mana-mana kampung, untuk pulang segera selewat-lewatnya Jumaat ini.

“Ini supaya tidak ada sekatan pergerakan yang tak membenarkan mereka pulang dan akhirnya (mungkin mereka) terpaksa berada di kampung untuk tempoh dua minggu lagi,” katanya.

PKP akan dilaksana di Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor serta Sabah, manakala PKP Bersyarat (PKPB) pula akan dilaksanakan di Pahang, Perak, Negeri Sembilan, Kedah, Terengganu serta Kelantan, dan PKP Pemulihan (PKPP) di Perlis serta Sarawak.

Sementara itu ditanya berhubung pergerakan bantuan kemanusian ke kawasan banjir, Ismail Sabri berkata ia dibenarkan hanya dengan kebenaran polis.

Bagi pasangan suami isteri yang tinggal berjauhan, beliau berkata larangan rentas negeri bagi mereka masih kekal, dan beliau meminta mereka supaya bersabar buat masa ini.

Mengenai persidangan dan mesyuarat yang melibatkan ahli politik dan VVIP, beliau berkata mereka turut tertakluk kepada SOP PKP, PKPB serta PKPP, dan mereka disaran mengadakan perjumpaan atau mesyuarat secara maya.

Sementara itu Ismail Sabri berkata anggota media tidak perlu risau sekiranya perlu melalui sekatan jalan raya kerana kerajaan membenarkan sektor perkhidmatan penting untuk bekerja dan mereka hanya perlu menunjukkan surat kebenaran bertugas dan pas pekerjaan mereka. – Bernama


Wanita usia 90 tahun maut dijangkiti varian Alpha dan Beta

BRUSSELS, 1 Zulhijjah 1442H, Ahad – Seorang wanita berusia 90 tahun yang meninggal dunia akibat COVID-19 disahkan dijangkiti kedua-dua varian Alpha dan Beta pada masa yang sama, kata para penyelidik di Belgium pada hari Ahad.

Wanita yang tidak divaksinasi itu tinggal bersendirian dan mendapat rawatan kejururawatan di rumah.

Dia dimasukkan ke Hospital OLV di bandar Aalst di Belgium setelah beberapa kali jatuh sakit pada bulan Mac dan didapati positif COVID-19 pada hari yang sama.

Walaupun tahap oksigen pada awalnya baik, keadaannya merosot dengan cepat dan dia meninggal lima hari kemudian.

Ketika kakitangan perubatan menguji kewujudan varian yang mereka syaki, dan mendapati bahawa wanita itu membawa kedua-dua varian Alpha, yang berasal dari Britain, serta varian Beta yang pertama kali dikesan di Afrika Selatan.

“Kedua-dua varian ini menular di Belgium pada waktu itu, jadi kemungkinan wanita itu dijangkiti virus yang berbeza dari dua orang yang berbeza,” kata ahli biologi molekul, Anne Vankeerberghen dari Hospital OLV yang mengetuai penyelidikan.

Vankeerberghen berkata, sukar untuk mengatakan sama ada jangkitan kedua-dua varian memainkan peranan dalam kemerosotan keadaan kesihatan pesakit dengan cepat.

Sementara itu, penyelidikan yang belum diserahkan ke jurnal perubatan untuk diterbitkan, sedang dibentangkan di Kongres Eropah Mikrobiologi Klinikal & Penyakit Berjangkit.

Vankeerberghen dalam siaran media berkata, ‘tidak ada kes lain yang serupa yang diterbitkan’, dan beliau menyatakan bahawa kewujudan ‘fenomena itu mungkin diremehkan’.

Ini kerana ujian terhad untuk varian yang menjadi perhatian, katanya.

Pada bulan Januari, saintis di Brazil melaporkan bahawa dua orang secara serentak dijangkiti dengan dua jenis varian coronavirus yang berlainan, tetapi kajian itu belum diterbitkan dalam jurnal ilmiah. – Agensi